Top 10 Superhero yang Bermula Sebagai Watak Jahat

Tahukah anda bahawa banyak watak villain atau penjahat sering bertukar menjadi superhero? Mungkin ada antara superhero yang anda minati sebenarnya bermula dengan watak jahat.

Dalam komik, sukar untuk membezakan antara watak baik dengan jahat pada sekali pandang. Hampir semua orang memakai pakaian adiwira dan topeng yang seakan hampir sama.

Berikut adalah 10 watak villain paling terkenal yang berubah menjadi watak superhero kegemaran anda.

Falcon bukan sahaja merupakan rakan baik kepada Captain America, malah dia juga merupakan watak superhero Afrika-Amerika yang pertama diperkenalkan dalam komik mainstream.

Akan tetapi, Falcon sebenarnya mula mendapat kekuatannya ketika bekerja bersama dengan Red Skull yang merupakan musuh ketat kepada Captain America.

Falcon adalah penjahat yang sering membuat kekacauan di Harlem dan merupakan orang suruhan Red Skull. Setelah memperolehi kuasanya, dia telah berpaling tadah dan bekerjasama pula dengan Captain America.

Rogue adalah sebahagian daripada subspesies manusia yang dipanggil mutan, yang dilahirkan dengan kemampuan luar biasa . Wataknya mula diperkenalkan dalam komik Avengers Annual #10 sebagai seorang villain.

Dia malah pernah mengalahkan Captain America. Rogue mempunyai keupayaan untuk menyerap, menghilangkan ingatan, kekuatan fizikal dan superpower sesiapa sahaja yang disentuhnya.

Tidak lama selepas itu, dia menyertai kumpulan X-Men di bawah pimpinan Professor Charles Xavier. Nama sebenarnya, Anna Marie, hanya didedahkan 20 tahun kemudian. Dia adakalanya menggunakan nama Raven yang merupakan nama pertama ibu angkatnya yang juga musuh kepada X-Men iaitu Mystique.

Hawkeye mula diperkenalkan pada tahun 1965 sebagai seorang villain. Pertemuan pertama Hawkeye dengan Avengers ialah ketika dia cuba merompak mereka kerana dia pada asalnya adalah seorang pencuri.

Walaupun Hawkeye tidak mempunyai kuasa luar biasa tetapi dia adalah seseorang yang mempunyai kehebatan seakan-akan seorang adiwira. Dia adalah seorang pemain pedang, ahli akrobat dan pemanah luar biasa yang dilatih sejak kecil di sarkas oleh penjenayah Trick Shot dan Swordsman.

Melihat bakatnya, Avengers kemudian telah mengajak Hawkeye untuk menyertai mereka dalam siri Avengers #16 pada tahun 1965.

Gambit mula diperkenalkan dalam komik Uncanny X-Men Annual #14 (Julai 1990) dan Uncanny X-Men #266 (Ogos 1990). Dia adalah salah satu watak villain yang sering mempunyai agendanya tersendiri.

Gambit mempunyai kebolehan untuk mencipta, mengawal dan memanipulasikan kuasa kinetik menggunakan mindanya. Dia juga mahir dalam menggunakan daun terup dan tongkat kayu sebagai senjata.

Dia terlibat dalam pembunuhan beramai-ramai kaum Morlocks (mutan buangan). Selepas kejadian itu, dia menyertai kumpulan X-Men di bawah pimpinan Professor Charles Xavier.

Deadpool adalah watak yang bermula sebagai 100 peratus supervillain. Watak Deadpool mula ditonjolkan dalam komik The New Mutants #98 (Februari 1991).

Wataknya mula dicipta sebagai satu watak kelakar kepada villain komik DC iaitu Deathstroke (Slade Wilson). Nama sebenar Deadpool juga hampir sama dengan nama Deathstroke iaitu Wade Wilson.

Lama-kelamaan, watak Deadpool yang kelakar dan tidak bermoral ini mendapat sambutan hangat. Wataknya mula berubah lebih kepada watak antihero daripada watak villain.

Dalam penampilan pertama watak Vision, dia dicipta oleh Ultron untuk menjadi musuh kepada Avengers dan juga untuk menentang "bapanya" Hank Pym.

Namun, Vision akhirnya menyedari bahawa dia mahu berjuang untuk kebaikan. Dia kemudian memberontak terhadap Ultron yang juga merupakan salah satu ciptaan Hank Pym.

Venom bermula sebagai watak villain yang khusus dicipta untuk menjadi musuh kepada adiwira Spider-Man. Eddie Brock (Venom) tahu mengenai semua rahsia Peter Parker (Spider-Man) dan yakin bahawa Parker bertanggungjawab terhadap semua perkara yang terjadi pada dirinya.

Akhirnya, dia menyedari bahawa Spider-Man hanya berusaha untuk menjadikan dunia ini tempat yang lebih baik. Venom kemudian berjuang bersama musuh ketatnya itu.

Kali pertama watak Black Widow diperkenalkan ialah pada tahun 1940 dalam Mystic Comics #4 sebagai Clair Voyant. Dia adalah seorang anti-hero yang membunuh pesalah dan menghantar jiwa mereka kepada tuannya, Satan.

Kemudian watak Black Widow diubah kepada Natasha Romanova dan mula ditampilkan dalam komik Tales of Suspense #52 (April 1964). Natasha adalah seorang perisik Rusia dan antagonis kepada adiwira Iron Man.

Black Widow kemudian membelot dan menyebelahi Amerika Syarikat, menjadi ajen agensi S.H.I.E.L.D yang kemudiannya diserapkan ke dalam pasukan Avengers.

Tidaklah begitu mengejutkan anak kepada Magneto ini bermula sebagai seorang villain. Quicksilver diperkenalkan buat pertama kalinya dalam komik X-Men #4 (Mac 1964).

Quicksilver yang merupakan abang kembar kepada Scarlet Witch adalah musuh ketat kepada pasukan X-Men. Setelah bertahun-tahun menjadi musuh, Quicksilver akhirnya berubah untuk menyertai pasukan X-Men.

Watak Scarlet Witch juga mula diperkenalkan bersama-sama dengan abang kembarnya, Quicksilver, dalam siri X-Men #4 (Mac 1964). Dia adalah seorang supervillain dan juga pengasas kepada Brotherhood of Mutants.

Dia kemudian telah bertukar kepada watak superhero apabila menyertai Avenger tetapi masih mempunyai sisi gelapnya sendiri. Scarlet Witch bercinta dengan Vision dan ia adalah punca mengapa Vision menyertai pihak baik. Mereka kemudian dikurniakan dua orang anak iaitu Thomas dan William.


Fordlandia, Pembinaan Kawasan Penempatan Moden di Hutan Amazon Yang Menemui Kegagalan

Gambar di atas memaparkan sekumpulan pekerja ladang tanpa baju yang berlatarbelakangkan hutan lebat Amazon di Brazil. Kelihatan di belakang mereka sebuah pondok usang yang menjadi tempat tinggal mereka.

Gambar tersebut telah dirakamkan pada tahun 1934 dan mereka sebenarnya merupakan sekumpulan pekerja Henry Ford. Bagi yang tidak tahu. Ford Henry merupakan pengasas kepada syarikat Ford Motor Company, syarikat yang mengeluarkan kereta jenama Ford yang begitu popular di Amerika Syarikat.

Di Amerika Syarikat, beliau disanjung sebagai seorang individu yang merevolusi industri pengangkutan dan pembuatan kenderaan. Hasil usaha syarikatnya, kenderaan yang dihasilkan oleh syarikat Ford mampu dihasilkan pada harga yang lebih rendah dan mampu dimiliki oleh golongan pertengahan pada ketika itu.

6 tahun sebelum gambar tersebut diambil, Ford Henry telah mencetuskan idea gila untuk melancarkan operasi besar-besaran bagi menangani kekangan sumber getah dari Asia yang dikenakan terhadapnya dan syarikatnya.

Bagi mengatasi masalah ini, beliau ingin mengurangkan kebergantungan terhadap sumber getah dari Asia dengan menghasilkan sendiri getah daripada ladang pokok getah yang diwujudkannnya. Bagi merealisasikan hasratnya ini, sebuah kawasan luas di tebing Sungai Tapajos yang terletak di hutan Amazon telah dipilih.

Walau bagaimanapun, cita-citanya lebih besar daripada itu. Bukan setakat sebuah ladang penanaman pokok getah tetapi beliau juga ingin mewujudkan sebuah penempatan moden. Dengan kekayaannya ketika itu, ideanya ini dianggap sebagai sebuah eksperimen bagi mewujudkan sebuah tamadun moden di kawasan ini yang diharap dapat memajukan lagi perniagaannya.

Maka, bermulahlah pembinaan kawasan penempatan baru ini yang dikenali sebagai Fordlandia sempena mengambil namanya. Malangnya, beliau hanyalah seorang ahli perniagaan yang hanya tahu menguruskan duit. Tanpa bantuan pakar, cita-citanya ini hanyalah angan-angan yang tidak mungkin menjadi realiti.

Sebagai seorang rakyat tipikal Amerika Syarikat, beliau mahukan setiap penduduk di Fordlandia juga mengamalkan gaya hidup seperti seorang rakyat Amerika Syarikat. Ini termasuklah makan seperti orang Amerika, berpakaian seperti orang Amerika, rekabentuk bangunan seperti rumah-rumah di Amerika dan mengamalkan gaya hidup seperti orang Amerika.

Secara perlahan-lahan, beliau cuba mewajibkan gaya hidup Amerika ini kepada para pekerja yang bekerja dan tinggal di Fordlandia termasuklah perkara-perkara yang tidak menjadi kebiasaan bagi mereka. Ini termasuklah pengharaman minuman beralkohol, tembakau, melanggan pelacur dan membina keluarga yang sudah menjadi kebiasaan bagi para pekerja di situ.

Akibat dinafikan hak-hak ini, penduduk Fordlandia terpaksa menyusup keluar ke kawasan penempatan lain yang berdekatan yang mempunyai pelbagai "kemudahan" yang dingingkan oleh mereka seperti kelab malam, bar dan tempat pelacuran.

Mewajibkan pengamalan gaya hidup Amerika Syarikat merupakan antara sebab kecil mengapa Forlandia mengalami kegagalan. Walau bagaimanapun, sejarawan berpendapat sikap angkuh Ford Henry itu sendiri menjadi penyebab utama Fordlandia menemui kegagalan.

Ford Henry dikatakan tidak mahu mendapatkan sebarang khidmat pakar dalam pelan perancangan kawasan penempatan Forlandia. Beliau percaya dengan segala kuasa dan kekayaannya, segalanya akan menjadi seperti yang diimpikannya.

Pokok-pokok yang ditanam tumbuh layu dan diserang dengan pelbagai penyakit. Akibatnya, kawasan penanaman getah ini tidak dapat menghasilkan sumber getah seperti yang diharap-harapkan. Pemberontakan oleh para pekerja mengeruhkan lagi keadaan sehingga Ford terpaksa mendapatkan bantuan tentera Brazil untuk menangani pemberontakan ini pada tahun 1930.

Forlandia masih wujud pada hari ini namun bukanlah seperti yang diharapkan. Yang tinggal hanyalah kesan-kesan binaan yang bukan sahaja membazirkan sumber dan tenaga manusia, tetapi juga sumber alam semulajadi dan kewangan.

Kegagalan Fordlandia terpaksa ditanggung cucu Ford Henry, Ford Henry Ford II, yang terpaksa menanggung jumlah kerugian sebanyak 20 juta dolar pada tahun 1945 apabila kawasan ini dijual kembali kepada kerajaan Brazil.

Sewaktu ingin mewujudkan Fordlandia, Ford Henry mempunyai visi besar menjadikan kawasan ini kekal selama-lamanya. Oleh itu, segala kemudahan dan kelengkapan yang diperlukan oleh seorang rakyat Amerika moden telah dibina disini termasuklah padan golf, hospital, hotel dan sistem janakuasa.

Para pelancong yang datang kesini boleh melihat jelas dengan kesan-kesan binaan ini yang menjadi bukti kegagalan Fordlandia. Ramai pelancong yang datang kesini semata-mata untuk bergambar sambil berlatarbelakangkan kesan-kesan peninggalan ini yang dianggap unik.

Walaupun usahanya ini yang pada awalnya bagi menangani kekangan sumber getah dari Asia telah gagal, Ford bernasib baik apabila penghasilan getah sintetik telah wujud sekitar tahun 1945 yang menyebabkannya beralih arah kepada bahan tersebut.

Seperkara pelik mengenai Fordlandia adalah, Ford Henry sendiri tidak pernah menjejakkan kaki ke kawasan yang dinamakan sempena namanya ini. Selain itu, tidak sedikitpun hasil getah yang diperolehi di Fordlandia pernah digunakan dalam menghasilkan tayar yang digunakan oleh syarikat Ford.


Kisah Beruang Kazakhstan yang Dipenjara Seumur Hidup Kerana Melakukan Jenayah

Ia adalah sesuatu yang amat menyedihkan sekiranya terpaksa menghabiskan sebahagian besar usia dalam penjara di Kazakhstan, terutamanya dalam penjara yang digambarkan mengamalkan "rejim ketat".

Akan tetapi bagi penghuni di sini, hukuman mereka terasa sedikit ringan apabila dipenjarakan bersama-sama penghuni unik yang menjadi penghibur dan tarikan penjara ini.

Menurut Daily Mail, jajahan di Kostanay menempatkan 730 orang "penjenayah berbahaya" dan seekor beruang betina coklat bernama Ekaterina atau Katya yang dipenjarakan dan dihukum mati atas jenayah yang dilakukannya pada tahun 2004.

Haiwan liar itu didapati bersalah kerana menyerang dua orang mangsa di tapak perkhemahan 15 tahun yang lalu dan dijatuhkan hukuman penjara sejak daripada itu.

Ekaterina adalah satu-satunya tahanan "betina" dan juga tahanan yang dijatuhkan hukuman penjara seumur hidup di penjara itu. Akan tetapi, Ekaterina mempunyai keistimewaan kerana mempunyai kolam renang dalam sel tahanannya.

Pada tahun 2004, Ekaterina dikurung dalam satu sangkar sebagai tarikan di tapak perkhemahan setelah diabaikan oleh sarkas. Di sana dia telah menarik kaki seorang budak lelaki berusia 11 tahun yang cuba menghampiri sangkarnya.

Budak lelaki itu telah mengalami kecederaan yang serius dan juga kejutan trauma. Dia berkata segalanya berlaku dengan begitu pantas. Ketika itu dia cuba untuk memberi makan Ekaterina tetapi kakinya disambar dan dia tidak mengingati apa-apa lagi selepas itu.

Pada tahun yang sama juga, Ekaterina telah mencakar seorang lelaki berusia 28 tahun bernama Viktor ketika lelaki itu cuba menghulurkan tangan ke arah beruang itu. Walaupun sudah diberikan amaran dan langkah keselamatan seperti sangkar untuk beruang itu, kejadian itu tetap dipersalahkan ke atas haiwan malang itu.

Viktor terselamat tetapi mengalami kecederaan yang teruk. Ketika itu pihak berkuasa sedang giat untuk mencari tempat perlindungan atau zoo untuk menempatkan beruang yang agak agresif itu tetapi tiada satu pun yang mahukannya.

Ekaterina akhirnya dipenjarakan di Penjara Kostanay kerana kesalahan yang dilakukannya itu. Penjara itu terletak 435 batu di barat laut Nur-sultan, ibu negeri Kazakhstan. Sepanjang 15 tahun dipenjarakan di situ, Ekaterina dikatakan sangat jinak. Malah banduan lain di penjara itu kerap menghabiskan masa dengan beruang betina ini.

Menurut Aslan Medybayev yang merupakan penjaga Ekaterina, beruang itu peramah dan tidak agresif sama sekali. Apabila banduan lain datang melawatnya, Ekaterina akan berlari dan melompat kegembiraan.

Ekaterina bahkan telah menjadi simbol bagi penjara itu dan sebuah patung beruang telah dibina di luar dinding penjara sebagai penghormatan kepada haiwan itu.

Patung Ekaterina aka Katya di luar penjara. Credit : dailystar

Pihak berkuasa penjara itu tidak sabar-sabar untuk membolehkan Ekaterina menerima kunjungan "pasangan" sendiri seperti banduan lain  tetapi perkara itu dilarang.

Menurut Timbalan Ketua Pendidikan penjara, Azamat Gapbasov, mereka tidak mendapat kebenaran pihak berkuasa tempatan untuk membawa masuk beruang jantan ke dalam penjara untuk bertemu dengan Ekaterina. Dia berharap agar persenyawaan buatan dapat dilakukan.

Bagi banduan pula, mereka sering membawakan makanan seperti biskut, epal dan pelbagai lagi untuk Ekaterina kerana menghargai haiwan itu yang menjadi peneman dan penghibur mereka semasa menjalani hukuman.

Walaupun telah lama dipenjarakan di situ, kos untuk menjaga beruang itu tidaklah mahal kerana Ekaterina hanya perlu diberi makan selama tujuh bulan sahaja setahun kerana ia akan tidur (hibernasi) pada waktu selebihnya. Sebahagian besar makanannya diambil daripada sisa lebihan makanan banduan lain.

Pihak penjara setakat ini tidak mempunyai rancangan untuk memindahkan beruang itu kerana sudah menjadi simbol dan mereka tidak akan memberikannya kepada sesiapapun.

Seorang banduan berusia 43 tahun, Igor Tarakanov, adalah salah seorang peminat terbesar Ekaterina dan sering melawat haiwan itu hampir setiap hari. Igor berkata beruang itu membuatkannya lupa akan kesukaran hidup dalam penjara.

Ekaterina dilihat sedang berada dalam sebuah zoo berbanding penjara. Hakikat mengapa ia menjadi lebih jinak ialah kerana dia bukan berada dalam persekitaran semula jadinya.

Mudah-mudahan, nasib beruang betina coklat itu lebih terjamin pada masa hadapan dan diberi peluang untuk dibebaskan semula ke habitat semula jadinya.


5 Haiwan Yang Gagal Dijinakkan Untuk Tujuan Pembiakan

Sepanjang sejarah, manusia telah cuba untuk menjinakkan dan menternak sesetengah haiwan namun gagal.

Ia berlaku kerana beberapa sebab dan kebanyakannya adalah sesetengah haiwan takutkan manusia sehinggakan melarikan diri ketika terserempak.

Yang lainnya dianggap terlalu agresif untuk dijinakkan dan diternak yang boleh menyebabkan serangan serta kematian kepada penternak.

Satu lagi kategori haiwan yang berbeza diklasifikasikan sebagai haiwan jinak tetapi tidak dapat diternak.

Dalam kes-kes ini, haiwan tersebut dibiakkan untuk bertolak ansur dan mungkin mematuhi arahan manusia, tetapi tidak cukup selamat untuk diklasifikasikan sebagai haiwan peliharan atau ternakan.

Haiwan jinak masih mempunyai naluri liar dan mampu menjadi ganas tanpa diduga.

Satu siri cubaan untuk menjinakkan atau memelihara jerung putih telah gagal kerana haiwan ini yang ditangkap akan mati dalam masa beberapa hari.

Jerung putih pertama yang ditangkap mati hanya dalam masa beberapa jam dan yang paling lama bertahan hidup adalah 16 hari. Haiwan ini yang ditangkap juga terkenal dengan menghantuk kepalanya ke dinding akuarium.

Seekor jerung yang dikurung di Akuarium Churaumi di Jepun terus menghantukkan kepala ke dinding kaca sehingga mati.

Seekor lagi di Akuarium Monterey Bay menghantukkan kepalanya di kaca dan menyerang 2 ekor lagi jerung sehinggalah dibebaskan.

Haiwan ini tidak suka dikurung kerana beberapa sebab. Pertama, haiwan ini adalah pengembara yang hebat dan mampu untuk bergerak ke seluruh kawasan lautan.

Ia juga memerlukan air yang banyak untuk bernafas. Oleh itu, walaupun akuarium yang besar ia dirasakan seperti tidak cukup untuk jerung putih.

Jerung yang ditangkap juga tersangat agresif dan tidak mahu makan. Apabila ia ingin makan, jerung ini mahukan mangsa yang hidup dan ini merupakan sesuatu yang sukar bagi pihak akuarium.

Pada abad ke-19 dan ke-20, para penjajah berhadapan dengan masalah pengangkutan apabila mereka memasuki kawasan Afrika yang lebih dalam.

Kuda-kuda yang digunakan terdedah kepada pelbagai jenis penyakit dan membawa kuda-kuda ini daripada Eropah bukanlah sesuatu yang mudah.

Untuk menyelesaikan masalah ini, mereka beralih kepada keluarga kuda dan keldai yang hampir iaitu kuda belang yang mudah ditemui di Afrika.

Kuda belang juga kebal terhadap beberapa penyakit yang menjangkiti kuda. Namun, semua cubaan menjinakkan kuda belang menemui jalan buntu.

Haiwan ini sangat peka dan agresif. Ia secara semulajadinya berasa sangat curiga terhadap haiwan lain termasuklah manusia dan akan melarikan diri jika mengesan sebarang bahaya.

Sudah tentu ia sangat laju dan sukar untuk ditangkap. Jika ditangkap, ia akan menendang dengan kuat dan menggigit untuk melepaskan diri.

Walaupun para penjajah berjaya menangkap sejumlah kuda belang, mereka menyedari bahawa haiwan ini lebih kecil daripada kuda dan tidak selesa untuk ditunggang.

Malah, kuda belang tidak suka ditunggang dan akan menjadi sangat agresif walaupun telah dijinakkan.

Ia juga berkongsi habitat dengan pemangsa seperti singa, buaya, harimau bintang dan manusia, membuatkan para penjajah bimbang bahawa pemangsa-pemangsa ini tertarik kepada kuda belang peliharaan mereka.

Rakun adalah salah satu calon haiwan yang sesuai untuk dijinakkan. Ia merupakan pemanjat yang mahir dan mampu memasuki ruang sempit, menjadikannya haiwan yang baik untuk dijadikan "pekerja".

Jika berjaya dijinakkan, haiwan ini dilihatkan mampu memberikan manfaat kepada warga tua dan orang kurang upaya.

Namun, ia tidak boleh digunakan sebagai haiwan pekerja kerana masih belum berjaya dijinakkan.

Walaupun dengan rupa yang comel, rakun sangat agresif dan merosakkan. Ia bersifat ingin tahu secara semulajadi seperti suka berlegar-legar dan sangat merosakkan apabila dikurung.

Rakun biasanya perlu dipantau secara berterusan serta menggigit apabila marah atau lapar. Gigitan haiwan ini boleh membunuh kerana ia boleh menyebabkan berlakunya jangkitan anjing gila.

Rakun boleh menggunakan tangannya seperti manusia dan akan cuba membuka apa sahaja yang dicapai.

Ia juga sangat pakar dalam meloloskan diri dan ini adalah sebab utama mengapa penjinakkan dan penternakan rakun menemui jalan buntu.

Selain itu, rakun suka bersendirian, tidak pandai bersosial dan tidak setia kepada manusia.

Gajah Asia tidak dianggap sebagai haiwan peliharaan walaupun ia telah ditangkap dan dilatih lebih daripada 3,000 tahun. Ia diklasifikasikan sebagai haiwan jinak atau liar.

Ia tidak dianggap sebagai haiwan peliharaan kerana tidak diternak secara selektif atau terpilih. "Pembiakan selektif" bermaksud bahawa manusia akan memilih keturunan untuk membiakkan berdasarkan ciri-ciri tertentu yang menguntungkan.

Untuk dijadikan haiwan peliharaan, sesuatu spesis itu perlu diternak secara selektif sehingga 12 generasi. Sehingga ke generasi ke-12, haiwan tersebut harus berbeza secara genetik  daripada nenek moyang dan akan dianggap domestik.

Secara umum, gajah Asia yang ditangkap tidak dibiakkan secara selektif, membuatkannya berada dalam kategori haiwan liar.

Gajah ini hanya membenarkan manusia menunggang belakang badannya kerana mereka telah dilatih. Walau bagaimanapun, ia sama seperti haiwan liar lain, yang menjadikannya tidak dapat diduga.

Sebagai antara salah satu haiwan paling berbahaya di dunia, manusia biasanya menjauhkan diri mereka daripada badak air.

Malah, lebih banyak manusia yang dibunuh oleh badak air berbanding jumlah gabungan mangsa akibat serangan singa, gajah, harimau bintang, kerbau dan badak sumbu.

Badak air memiliki gigi yang besar dan sangat pantas. Ia mampu berlari sehingga kelajuan 48 kilometer sejam walaupun sangat berat. Jika anda tak dapat bayangkan betapa lajunya badak air, Usain Bolt hanya mampu mencapai kelajuan 45 kilometer sejam.

Walaupun berbahaya, terdapat beberapa cubaan untuk menjinakkan dan menternak badak air. Dan seperti yang dijangkakan, ia berakhir dengan tragedi.

Pada tahun 2011, Marius Els, seorang petani dan pegawai tentera Afrika Selatan, terbunuh ketika cuba untuk menjinakkan badak air berusia 5 tahun dengan berat 1.2 tan.

Marius memanggil badak air ini sebagai Humphrey dan menganggapnya sebagai haiwan peliharaan. Dia kerap membawa Humphrey berenang di sungai dan pernah menunggangnya, berkata bahawa dia menganggap haiwan tersebut sebagai "anak".

Namun, Humphrey jelas sekali tidak menganggap tuannya sebagai bapanya apabila ia membunuh Marius di sungai yang sama.

Sebelum membunuh Marius, Humphrey sudah terkenal dengan mencetuskan keganasan setempat.

Humphrey juga terkenal kerana membunuh anak lembu dan mengejar pemain golf di padang golf berdekatan.


Sebenarnya, Berjalan Semasa Menaiki Eskalator Lebih Merugikan Masa

Sekiranya anda seorang pengguna pengangkutan awam, menaiki eskalator merupakan salah satu perkara wajib yang perlu anda lalui. Ramai orang akan bergegas semasa menaiki atau menuruni eskalator, dengan kebiasaannya laluan di bahagian kanan kita akan dikosongkan supaya mereka yang mahu berjalan di eskalator dibenarkan lalu.

Di sesetengah negara maju, amalan ini dijadikan peraturan rasmi dengan para pengguna wajib mengosongkan sebelah laluan mereka namun di negara kita, amalan itu hanyalah sesuatu yang menjadi pilihan sendiri.

Ramai percaya dengan berjalan semasa menggunakan eskalator, trafik akan menjadi lebih laju. Maklumlah, mereka yang berjalan akan sampai lebih awal berbanding mereka yang statik menunggu. Persoalannya - betul ke sangkaan kita tu?

Untuk menjawab soalan ini, kita perlu merujuk kepada beberapa kajian yang telah dijalankan. Kita semua sudah tahu sebuah eskalator mampu memuatkan dua orang serentak dalam satu anak tangga.

Dalam satu kajian yang dijalankan di Holborn, Britain - dilakukan kajian perbandingan jumlah kadar aliran pengguna di antara eskalator yang mengosongkan sebelah laluan supaya orang boleh berjalan dengan eskalator yang kedua-dua ruangnya dipenuhi.

Hasilnya, wujud perbezaan besar di antara jumlah kapasiti pengguna yang mampu menggunakan eskalator dalam satu masa. Apabila sebelah laluan dikosongkan bagi memberi jalan pada 'pejalan eskalator', hanya 81.25 orang boleh menggunakan eskalator dalam 1 minit.

Sementara bila kedua-dua laluan dimanfaatkan, 112.5 orang mampu menggunakannya dalam tempoh waktu yang sama. Tak nampak besar sangat kan perbezaannya?

Apabila semakin ramai orang mampu menggunakan eskalator dalam satu masa yang sama, jumlah orang yang menunggu di bawah (atau di atas) akan berkurangan, seterusnya menjimatkan masa orang ramai daripada menunggu. Berapa minit masa dapat dijimatkan secara keseluruhannya? 31.25 minit!

Satu lagi eksperimen yang dijalankan di London pada tahun 2015 melakukan ujian yang berbeza, menilai tempoh yang digunakan setiap pengguna di atas eskalator sama ada statik atau berjalan.

Hasil kajian mereka mendapati memang wujud penjimatan masa yang besar sekiranya seseorang berjalan mendaki eskalator. Seseorang yang bergerak memerlukan 26 saat untuk tiba ke atas, berbanding 40 saat untuk seseorang yang statik - apabila eskalator kosong.

Semasa eskalator dibuka seperti biasa, apabila satu laluan dibuka bagi membolehkan orang berjalan; purata ini meningkat kepada 46 saat untuk yang bergerak dan 138 saat untuk pengguna statik.

Apa yang menarik, apabila semua orang berdiri dan tidak ada pengguna eskalator berjalan - tempoh purata kesemua pengguna yang statik tadi turun kepada 59 saat, berkurangan 79 saat. Jumlah pengguna yang menunggu giliran menaiki eskalator juga menurun daripada 73 kepada 24 orang.

Jawapannya mudah - apabila kita mengosongkan satu laluan eskalator yang sepatutnya boleh memuatkan dua orang, kita sebenarnya menyempitkan ruang yang boleh memuatkan pengguna lain. Logik kan?

Apa yang dicadangkan oleh kedua-dua kajian ini selepas semua data dikumpulkan - kita kena berhenti memberikan ruang pada orang untuk lalu, kerana itu akan melambatkan lebih ramai orang. Masih belum percaya?

Dalam salah satu kenyataan rasmi, syarikat pembuat lif dan eskalator terkenal OTIS pun sebenarnya tidak menggalakkan pengguna eskalator berjalan semasa menaiki atau menuruni eskalator kerana faktor keselamatan.

Apabila seseorang berjalan di atas eskalator, risiko untuk dia jatuh lebih tinggi. Semua pengguna eskalator dinasihatkan supaya berdiri saja di atas eskalator, berpegang pada pemegang di sisi anda dan berhati-hati dengan sekeliling anda dengan sabar.

Kami harap selepas ini anda janganlah bergegas-gegas menaiki eskalator dan marah dengan pengguna yang tak memberikan anda laluan,  kerana andalah sebenarnya yang melambatkan mereka.

Rujukan Estimation of Capacity of Escalators in London Underground (PDF)


Gambar yang Diambil Seorang Nenek Ini Terpilih Untuk Dipamerkan Oleh NASA

Selama lima malam berturut-turut, langit di atas kediaman Jean Dean begitu gelap dan jelas sekali. Di halaman belakang rumahnya di Pulau Channel of Guernsey (kepulauan bawah jajahan British) yang terpencil inilah, nenek berusia 60 tahun yang juga seorang jurugambar lautan yang telah bersara ini mengambil gambar bintang-bintang di langit.

Apa sahaja yang dilihatnya cantik dan indah, pasti Jean tidak melepaskan peluang untuk diambil gambarnya. Melalui pemerhatiannya selama 13 jam, ahli astronomi amatur ini berjaya mengambil gambar Rosette Nebula.

Rosette Nebula adalah rantau sfera besar H II (pekeliling dalam penampilan) yang terletak berhampiran satu hujung awan molekular gergasi di kawasan Monoceros di Galaksi Bima Sakti.

Jarak Rosette Nebula dengan Bumi adalah kira-kira sejauh 5,000 tahun cahaya (Tahun Cahaya adalah satu unit ukuran panjang yang digunakan untuk mengesan jarak dan ukuran astronomi sekitar 9.46 trillion kilometer).

Nebula ini mengandungi terlalu banyak gas di dalamnya sehinggakan ia menghasilkan sekitar 10,000 bintang-bintang yang begitu terang dan kuat seperti Matahari dalam sistem solar kita.

Kini, gambar yang diambil oleh Jean Dean itu telah diketengahkan oleh NASA sebagai sebahagian daripada koleksi gambar-gambar astrofotografi terbaik. Selain itu, Jean juga mempunyai koleksi gambar seperti Galaksi Andromeda, California Nebula dan beberapa lagi yang lain.

Astronomy Picture of the Day (APOD) adalah satu sumber harian yang dikendalikan oleh NASA dan Universiti Teknologi Michigan. Ia menyediakan imej harian mengenai gambar angkasa lepas yang menarik, bersama-sama dengan sebilangan kecil ahli astronomi.

Selepas diberi galakan oleh rakan-rakannya, Jean Dean telah menyerahkan koleksi yang dimilikinya kepada NASA. Beberapa jam sebelum gambarnya muncul di laman web APOD itu, dia menerima satu email bahawa hasil kerjanya itu terpilih dan akan dipaparkan untuk tontonan seluruh dunia.

Jean memberitahu sebuah akhbar tempatan, Press Guernsey, ia adalah satu penghormatan hebat dan kejutan luar biasa bagi seorang yang masih amatur apabila gambar-gambar yang diambilnya terpilih untuk dipaparkan oleh APOD.

Jean Dean yang juga merupakan salah seorang ahli Persatuan Astronomi Guernsey adalah seorang yang mempunyai semangat dan minat untuk memerhatikan angkasa lepas sejak dia masih kecil lagi.

Selain itu, dia juga dibesarkan dan tinggal di kawasan terpencil dan agak gelap pada waktu malam berbanding bandar-bandar besar lain. Ia adalah tempat yang sempurna untuk Jean mengambil gambar-gambar yang akhirnya terpilih sebagai antara yang terbaik.

Gambar Rosette Nebula adalah kira-kira lima kali saiz Bulan Penuh pada waktu malam. Ia adalah satu pemandangan yang begitu indah. Rosette Nebula sering dikaitkan dengan imej tengkorak, kadang-kala dikaitkan juga dengan imej sekuntum mawar merah.

Formasi Bintang Rosette Nebula oleh Jean Dean. Credit : swns

Di laman web APOD, penulis memberi keterangan bersebelahan dengan gambar bahawa "kelopak bunga kosmik" ini adalah tapak semaian bintang yang sangat besar dan menempatkan beribu-ribu bintang muda yang hanya berusia beberapa juta tahun sahaja.

Pistil (bahagian bunga betina yang mengeluarkan benih) di tengah-tengahnya adalah hasil daripada beberapa bindang muda yang sangat panas, masing-masing memberikan suhu yang sangat tinggi sehingga ia membuatkan debu-debu angkasa lepas yang lain berada di tepian.

Jean Dean menjelaskan lagi, kawasan ini dipanggil awan molekul gergasi dan ia amatlah penting kerana merupakan tempat kelahiran bintang-bintang baru yang membawa kepada penciptaan sistem solar.

Jean menambah lagi, dengan adanya sistem yang dilengkapi dengan planet-planet dan bulan-bulan ini, ia juga merupakan kebangkalian adanya hidupan lain. Dia juga menyeru sesiapa sahaja yang berminat untuk datang ke pulau yang didiaminya untuk melihat sendiri keindahan langit.

Dia dan rakan-rakannya cuba untuk menggalakkan lebih ramai lagi orang untuk mempunyai minat dan memerhati ruangan angkasa yang berada di langit pada waktu malam.

Jean Dean mendedikasikan salah satu daripada imej yang terpilih itu kepada rakannya yang baru sahaja meninggal dunia. Rakannya itu jugalah antara salah seorang yang memberikan dorongan untuk dia mengenengahkan imej itu kepada NASA.


9 Pelakon Popular Yang Hampir-Hampir Membintangi The Avengers

Pasti ramai yang menyedari bahawa Marvel Cinematic Universe menggunakan khidmat pelakon bintang yang paling ramai di Hollywood.

Untuk seseorang pelakon disenarai pendekkan untuk uji bakat dalam filem adiwira adalah tersangat sukar apatah lagi membintangi watak penting seperti Captain America, Iron Man dan ramai lagi.

Malah, walaupun mempunyai reputasi yang hebat, seseorang itu tidak terjamin untuk dipilih.

iluminasi.com kongsikan 9 pelakon bintang yang hampir-hampir membintangi The Avengers.

Lama sebelum filem Iron Man berada dalam minda presiden Marvel Studios, Kevin Feige, filem ini sudah lama berkembang.

Pada satu ketika pada tahun 1990-an di mana hak francais dimiliki oleh 20th Century Fox, Tom Cruise muncul sebagai calon untuk memainkan watak Tony Stark.

Kevin Feige mengesahkan bahawa terdapat perbincangan mengenai perkara ini dengan Tom Cruise namun ia tidak menjadi kenyataan.

Wesley Snipes menyatakan hasratnya untuk membintangi filem Black Panther seawal tahun 1992.

Sayangnya, pembangunan projek Black Panther terus dibelenggu sepanjang tahun 1990-an dan awal tahun 2000. Malah, pengarah seperti John Singleton juga dikhabarkan akan terlibat dalam projek ini.

Akan tetapi, penglibatan Wesley dengan francais Blade dan masalah peribadinya menggagalkan keinginannya.

Ketika Black Panther akhirnya dimasukkan ke dalam MCU, Wesley dianggap sudah terlalu tua untuk menjadi calon yang serius untuk watak tersebut.

Pra-pengeluaran filem Spider-Man 2 tergendalam apabila pelakon utamanya, Tobey Maguire mengumumkan beliau mengalami kesakitan pada bahagian belakangnya.

Ini membuatkan Tobey enggan melakukan aksi yang diperlukan dalam filem tersebut.

Beranggapan bahawa situasi ini boleh menjadi taktik berunding, pihak Sony menunda tarikh pelancaran dan bertemu dengan Jake Gyllenhaal berkenaan potensi untuk mengambil alih peranan watak Spiderman.

Namun, pihak Sony dan Tobey berbincang semula dan pada ketika itu, Jake Gyllenhaal sudah disahkan untuk membuat kemunculannya sebagai Mysterio dalam Spider-Man: Far From Home.

Persaingan antara Edward Norton dan David Duchovny adalah sangat sengit dari segi siapa yang akan dipilih untuk membintangi filem Incredible Hulk 2008.

Malah, sesetengah sumber melaporkan bahawa David telah menandatangani perjanjian sebelum semuanya jelas bahawa Edward telah yang akan memegang watak Hulk.

Sudah tentu perkara akan menjadi sangat berlainan jika David yang dipilih untuk memainkan watak Hulk. Antaranya adalah adakah Mark Ruffalo akan mengambil alih watak Hulk dalam The Avengers, atau David Duchovny yang akan beraksi menentang penjahat seperti Ultron dan Thanos?

Dengan terlalu banyak adik-beradik Hemsworth yang aktif di Hollywood, kadang-kala mereka terpaksa bersaing sesama sendiri.

Sebenarnya, Liam Hemsworth iaitu adik kepada Chris Hemsworth adalah nama yang berada dalam senarai pendek untuk memainkan watak Thor.

Namun setelah uji bakat kedua, pengarah Kenneth Branagh dan Marvel Studios berasakan bahawa Chris lebih sesuai untuk menjadi Thor. Liam terpaksa berpuas hati dengan muncul dalam satu lagi francais blockbuster, The Hunger Games.

Tahu atau tidak, watak Captain America hampir-hampir tidak dimainkan oleh Chris Evans.

Proses uji bakat Sentinel of Liberty terbukti antara salah satu tugasan yang tersangat sukar dan panjang bagi Marvel Studios.

John Krasinski juga terlibat dalam uji bakat ini sehingga ke tahap menjalani penggambaran ujian pakaian Captain America sebelum memutuskan bahawa watak tersebut tidak sesuai untuknya.

Malah, John mendedahkan dalam satu temuramah bahawa melihat Christ Hemsworth memakai pakaian Thor cukup untuk meyakinkan dirinya bahawa dia tidak layak untuk memegang watak penting seperti Captain America.

Melihatkan rupa parasnya yang sangat menarik dan tubuh badan yang "sado", Jason Momoa dengan pantas terpilih untuk memegang watak dalam filem adiwira.

Sebelum bersetuju untuk memainkan watak Aquaman dalam DC Extended Universe, Jason hampir-hampir memainkan watak Drax the Destroyer.

Akan tetapi, Jason memutuskan untuk tidak meneruskannya kerana bimbang watak tersebut terlalu serupa dengan watak yang pernah dimainkan sebelumnya.

Joseph Gordon-Levitt hampir-hampir menjadi salah seorang daripada beberapa pelakon yang berkecimpung dalam DC dan Marvel Universes.

Selepas muncul sebagai John Blake dalam The Dark Knight Rises 2012, nama Joseph disebut-sebut untuk membintangi Ant-Man yang ketika di bawah pengarah Edgar Wright.

Pada tahun 2013, Joseph dan Paul Rudd muncul sebagai 2 nama utama namun akhirnya Paul dipilih sebagai Ant-Man.

Sebelum Benedict Cumberbatch diuji bakat untuk Sorcerer Supreme, Joaquin Phoenix kelihatan seperti pendahulu untuk membintangi francais Marvel ini.

Ketika ditanyakan mengapa dia menolak tawaran tersebut, Joaquin memberitahu bahawa dia kurang bersetuju dengan filem berkonsepkan adiwira fiksyen dan mengatakan bahawa ia adalah keputusan terbaik bagi semua orang yang terlibat.

Sebaliknya, Joaquin bakal membuat kemunculan dalam filem anti-adiwira pertamanya sebagai Joker yang diarahkan oleh Todd Phillips.


Mengapakah Kita Berasa Letih Walaupun Mendapat Tidur dan Rehat yang Mencukupi

Apabila anda berasa letih, nasihat pertama ialah sentiasa mendapatkan tidur yang lebih banyak. Adalah masuk akal bahawa sekiranya anda tersengguk-sengguk pada waktu petang di pejabat adalah disebabkan waktu kerja yang panjang atau mungkin anak-anak kecil yang menangis di rumah mengganggu waktu rehat anda.

Akan tetapi, sesetengah daripada kita masih lagi berasa letih dan lesu sepanjang hari walaupun selepas mendapatkan tidur selama tujuh jam dan ke atas setiap malam seperti yang disarankan. Jadi, bagaimana perkara ini boleh berlaku?

Seperti yang dijelaskan dalam episod AsapSCIENCE ini, sebenarnya terdapat banyak sebab yang boleh membuatkan anda sentiasa berasa penat walaupun anda fikir anda sudah mendapat rehat yang secukupnya.

sebagai permulaan, anda mungkin seorang yang banyak menghabiskan masa bekerja anda dalam pejabat dengan duduk di meja sahaja. Keadaan ini akan membuatkan anda lebih cepat keletihan.

Walaupun kebanyakan daripada kita beranggapan bahawa aktiviti fizikal adalah sesuatu yang memenatkan, namun ternyata bahawa melakukan senaman ringan hanya beberapa kali dalam seminggu dapat membuatkan anda berasa lebih bertenaga.

Anda hanya perlu melakukan perkara yang mudah sahaja seperti berjalan kaki atau menaiki basikal dalam taman perumahan anda atau melakukan senaman berpandukan video atau televisyen di rumah. Perkara mudah ini juga anda dapat lakukan bersama-sama keluarga anda.

Dengan melakukan senaman sebegini, kemungkinan besar anda dapat tidur dengan lebih nyenyak pada malam itu. Orang yang kerap bersenam sering menikmati tidur malam yang lebih baik, walaupun bilangan jam tidurnya tetap sama.

Satu lagi perangkap yang biasa membuatkan kita selalu berasa letih ialah pergantungan kita terhadap kafein untuk terus terjaga. Walaupun kita rasa sudah biasa mengambil kafein setiap hari dan sukar meninggalkannya, sebenarnya meninggalkan pengambilan kafein adalah lebih mudah daripada meninggalkan ketagihan lain.

Kafein akan menyekat adenosine iaitu neurotransmitter yang terkumpul di otak sepanjang hari dan akan membuatkan kita berasa mengantuk pada waktu petang.

Sekiranya anda meminum secawan kopi walaupun seawal enam jam sebelum waktu tidur anda, ia sebenarnya akan mengganggu penghasilan adenosine anda dan membuatkan anda sukar untuk tidur atau mendapatkan tidur yang nyenyak.

Selain itu, kajian lain juga telah menunjukkan bahawa kafein sebenarnya boleh mengganggu ritma sirkadian (proses dalaman semula jadi yang mengawal kitaran tidur-bangun dan berulang kira-kira setiap 24 jam ) anda.

Walau bagaimanapun, kadang-kadang keletihan anda bukanlah bergantung kepada pemilihan gaya hidup anda semata-mata tetapi ia berkait juga dengan kesihatan mental.

Sebagai contoh, masalah gangguan kebimbangan (anxiety disorder) secara umumnya juga boleh menyebabkan keletihan. Begitu juga dengan tekanan dan kerisauan tahap tinggi. Ia boleh menyebabkan anda kehabisan tenaga dengan begitu cepat.

Kemurungan atau depresi juga boleh memberi kesan terhadap kualiti tidur seseorang, bahkan boleh menyebabkan berlakunya simptom insomnia dalam sesetengah kes.

Selain daripada pilihan gaya hidup dan kesihatan mental, keadaan fizikal seseorang itu juga memainkan peranan penting dalam menjadi punca yang menyebabkan keletihan berlebihan.

Antara keadaan fizikal yang boleh menjurus kepada masalah keletihan ialah mereka yang mengalami perkara-perkara seperti kekurangan zat besi, masalah tiroid dan juga diabetes atau kencing manis.

Oleh itu, tiada jalan penyelesaian yang cepat untuk menangani masalah keletihan yang berterusan. Namun, AsapSCIENCE sekurang-kurangnya memberikan anda satu senarai semak yang berguna untuk anda lihat.

Banyak nasihat yang mereka berikan dalam video ini seperti petua tentang senaman. Kebanyakannya adalah mudah untuk dilakukan kecuali sekiranya anda berhadapan dengan keadaan "Sosial Jetlag" seperti yang diterangkan secara terperinci dalam video.

Sekiranya anda antara orang-orang yang tidak sesuai untuk bekerja dalam waktu 9 pagi hingga 5 petang, anda mungkin perlukan nasihat atau terapi lain daripada pakar.


Kisah Thilagavathy Yang Dipecat Majikan Kerana Keluar Group Whatsapp

Pertama sekali, penulis ingin mengakui - menyertai bilik Whatsapp melibatkan organisasi pejabat merupakan sesuatu yang penulis tak berapa gemar.

Ini kerana apabila kita menyertai ruangan itu, secara tak langsung kita ada hubungan 24 jam tanpa henti dengan supervisor atau orang atasan kita. Malangnya, dalam era komunikasi ni aplikasi Whatsapp sudah menjadi satu keperluan. Umum ada mesyuarat ikut Whatsapp, nak umum kena overtime ikut Whatsapp; boleh kata majoriti notis pejabat di hantar melalui Whatsapp.

Kadang-kadang ada juga rasa nak keluar saja daripada Whatsapp pejabat ni. Bagaimanapun, anda tahu tak - sekiranya majikan anda mewajibkan anda menggunakan Whatsapp dan anda sendiri kick diri anda keluar kerana malas nak layan; anda boleh dihadapkan ke mahkamah dan didapati bersalah. Inilah yang berlaku pada seorang wanita bernama Thilagavathy A/P Arunasalam.

Thilagavathy atau penulis pendekkan jadi Thila sajalah, adalah seorang pekerja di bawah syarikat Maxis Mobile Sdn. Bhd. Beliau bekerja sebagai seorang eksekutif, bertanggungjawab menguruskan perkhidmatan dan jualan.

Whatsapp menjadi satu aplikasi yang memudahkan komunikasi, jadi divisyen atau bahagian Thila pun mewajibkan beliau masuk ke dalam sebuah bilik Whatsapp yang dikhaskan untuk semua pekerja. Ruangan itu dibuka oleh pengurus beliau sendiri.

Oleh kerana Whatsapp sudah menjadi satu bentuk komunikasi rasmi di Maxis, wujud peraturan sekiranya mana-mana pekerja mahu keluar daripada kumpulan Whatsapp - mereka diwajibkan untuk memberikan notis kepada pengurus bahagian mereka. Malangnya, atas sebab tidak tahu seperti yang dinyatakan di mahkamah, Thila pun menendang dirinya sendiri keluar.

Perbuatan ini mengakibatkan dia diberikan amaran oleh pihak pengurusan agar tidak keluar sewenang-wenangnya namun Thila sekali lagi memberanikan diri keluar daripada kumpulan Whatsapp pejabatnya, semasa cuti.

Apa yang lebih memburukkan keadaan, prestasi Thila ketika itu pun kurang memuaskan kerana gagal menyelesaikan beberapa tugasan. Atas sebab itu dan dah dua kali keluar kumpulan Whatsapp - Thila diberhentikan daripada terus berkhidmat dengan Maxis.

Ini membuatkan Thila bengang, kerana pada dia pemecatan itu tidak adil.

Thila ke mahkamah dan memfailkan kes, kerana merasakan haknya sebagai pekerja yang sah tidak dilindungi. Seandainya penulis jadi Thila pun, kalau penulis dipecat kerana keluar Whatsapp - memang berapi jugalah perasaan ni.

Tiba di mahkamah dan melalui perbicaraan pertama, Thila yang hati tengah panas ni terasa macam kena ketuk dengan tukul kepalanya. Mahkamah boleh pula mempertahankan apa yang dilakukan oleh Maxis.

Thila telah dibuktikan tahu yang Whatsapp merupakan medium komunikasi rasmi yang digunakan di kalangan pekerja Maxis serta tahu dia perlu mendapat kebenaran pengurusnya sebelum keluar kumpulan. Tindakan Thila menendang dirinya sendiri dianggap sebagai satu bentuk pelanggaran perjanjian yang telah dipersetujuinya dengan Maxis, semasa menandatangani kontrak.

Selain daripada kesalahan yang kecil itu, mahkamah juga mendapati rekod perkhidmatan Thila bersama Maxis kurang memuaskan.

Dalam perbicaraan yang dijalankan, mahkamah merujuk kepada beberapa kes yang pernah berlaku melibatkan beberapa individu yang bertindak menyaman majikan mereka.

Salah sebuah kes yang pernah berlaku adalah pada tahun 2008, melibatkan seorang pekerja bernama Zainuddin Kassim dan majikannya, Johan Ceramic Berhad. Kes itu dengan jelas mengatakan sebarang kontrak yang telah ditandatangani di antara majikan dengan pekerja memberikan hak kepada majikan untuk meminta pekerja melakukan arahan yang berkaitan. Majikan diberikan kuasa bersifat dominan dan pekerja pula tidak diberikan kebebasan daripada kuasa majikan.

Berdasarkan kes ini, mahkamah menerangkan bahawa Thila sepatutnya tidak keluar daripada kumpulan Whatsapp kerana Maxis mempunyai hak memaksa atau mewajibkan dia kekal di dalamnya.

Dengan merujuk kepada keputusan mahkamah yang telah diputuskan, Thila didapati tidak mempunyai hak untuk mencabar Maxis dalam urusan pemecatannya. Mahkamah juga mendapati pemecatan Thila oleh pihak Maxis telah dilakukan dengan adil dan saksama, kerana Thila telah pun diberikan amaran serta pemberitahuan yang cukup, berkenaan tindak-tanduknya serta prestasinya sebelum dipecat.

Kegagalan menyiapkan kerja serta tidak mengendahkan amaran jangan keluar 'group Whatsapp' menjadi punca utama mengapa mahkamah merasakan tuntutan yang sedang dibuat oleh Thila terhadap Maxis - tidak munasabah.

Thila dipecat pada 1 April 2015 dan memfailkan samannya pada 6 Januari 2016. Selepas proses pertukaran mahkamah dilakukan yang memanjangkan tempoh kes dibicarakan, keputusan sebulat suara mahkamah itu diumumkan 27 Mac 2019. H

Thila musnah sama sekali dan pemecatannya kekal.Apa yang penulis ingin ingatkan pada anda semua - jangan sama sekali keluar Whatsapp group pejabat anda.


Berapa Lamakah Kepala Manusia Kekal Hidup Setelah Dipotong?

Apabila Charlotte Corday dihukum pancung menggunakan gilotin kerana membunuh Jean-Paul Marat ( Ahli teori politik, fizik dan saintis) pada tahun 1793, seorang lelaki bernama Francois le Gros didakwa mengangkat kepala wanita itu dan menampar kedua-dua belah pipinya.

Para penonton yang hadir mendakwa muka Corday menunjukkan mimik marah dan pipinya kemerah-merahan. Terdapat juga laporan lain dalam sejarah yang mendakwa kepala yang sudah terpisah dari badan masih menunjukkan tanda-tanda masih hidup.

Sebagai contoh, Anne Boleyn (Permaisuri England dari tahun 1533-1536, isteri kedua Raja Henry VIII) didakwa masih boleh bercakap setelah kepalanya dipenggal. Adakah ini hanya kisah palsu atau terdapat penjelasan saintifik kepada dakwaan ini?

Dalam tahun-tahun kebelakangan ini, minat terhadap kajian transplant kepala semakin meningkat naik. Walaupun ia kelihatan mustahil dan hanya dalam proses kajian, ia akan membuka lebih banyak penemuan baru dalam bidang perubatan sekiranya berjaya.

Persoalannya kini berapa lamakah kepala dan kandungan di dalamnya dapat bertahan selepas terpisah dari badan. Otak manusia dan semua struktur yang dibekalkannya memerlukan oksigen untuk berfungsi (otak menyumbang 20% daripada semua oksigen yang digunakan dalam badan).

Apabila saluran darah di leher terputus, bekalan oksigen juga akan terhenti. Apa sahaja baki oksigen yang masih berada dalam darah dan tisu selepas kepala terputus masih ada untuk digunakan, tetapi ia tidak akan bertahan lama.

Pergerakan hanya mustahil berlaku dalam tisu atau struktur yang masih melekat pada kepala sahaja seperti otot yang mengawal pergerakan mata dan mulut. Ini kerana saraf yang membekalkan otot-otot itu akan tetap berhubung.

Manakala kepala haiwan pula dapat bertahan lebih lama selepas terputus daripada badan. Satu kejadian di China menyaksikan seorang chef terbunuh apabila digigit ular berbisa, walaupun setelah 20 minit kepala ular itu dipotong.

Kebelakangan ini, penyelidikan dalam bidang ini telah beralih pula kepada pengalaman orang yang nazak atau mereka yang melalui pengalaman hampir meninggal dunia kerana mereka adalah orang yang paling hampir merasakan apa yang dirasai oleh orang yang dipenggal kepalanya.

Orang yang pernah mengalami serangan jantung atau jantung terhenti menggambarkan peristiwa yang berlaku di sekeliling mereka atau keadaan dalam wad ketika mereka sedang menjalani pemulihan.

Ini menunjukkan bahawa walaupun hati mereka tidak lagi berdegup, otak mereka masih lagi sedar dengan apa yang berlaku di sekeliling walaupun ketika itu mereka tidak menunjukkan sebarang tanda-tanda sedar secara klinikal.

Kajian-kajian lain juga menunjukkan aktiviti dalam otak berlaku selepas 30 minit jantung berhenti berdegup. Keadaan yang juga dikenali sebagai gelombang otak delta ini juga sering dilihat ketika seseorang itu tidur atau beristirehat.

Walaupun jantung telah berhenti tetapi masih terdapat aktiviti yang berlaku dalam otak. Ia akan berakhir dengan satu gelombang aktiviti di seluruh bahagian otak setelah beberapa minit jantung berhenti dan disebut sebagai "Penyebaran Depolarisasi".

Aktiviti yang dikesan pada manusia dalam kajian ini cukup kuat sehingga ia dapat dikesan oleh elektroencephalogram (peranti yang digunakan untuk mengukur aktiviti elektrik dalam otak).

Pengajian dalam organisma lain telah mencadangkan bahawa walaupun 48-96 jam selepas kematian, ekspresi gen dan aktiviti masih lagi berlaku dalam sesetengah kes yang semakin meningkat.

Penyelidikan dan pemahaman yang lebih lanjut diperlukan supaya kita benar-benar tahu apakah aktiviti yang dapat dikesan setelah kematian dan bagaimana ia berkaitan dengan fungsi dan kesedaran terhadap aktiviti separa sedar.

Kes yang paling terkenal mengenai pemenggalan kepala mungkin Mike the Headless Chicken atau dikenali juga sebagai Miracle Mike. Mike ialah seekor ayam yang hidup selama 18 bulan selepas kepalanya dipenggal.

Pemilik Mike sebenarnya telah memotong kepala haiwan itu menggunakan kapak. Walaupun sebahagian besar kepalanya terputus, tetapi kapak itu terlepas daripada memotong urat jugulum dan meninggalkan sebelah telinga dan kebanyakan urat yang masih bersambung pada otak.

Perkara ini membuatkan ramai sangsi. Pemilik Mike telah membawa ayam bertuah itu ke University of Utak di Salt Lake City untuk mengesahkan perkara itu.

Nampaknya, pemotongan itu berjaya memotong pada satu sudut melalui sistem otaknya dan menjaga bahagian-bahagian sistem saraf pusat yang mengawal fungsi asas untuk ayam itu terus hidup. Gumpalan darah yang tepat pada masa dan tempat telah menghentikan pendarahan yang boleh membawa maut kepada Mike.

Walaupun perkara ini telah terbukti berlaku pada seekor ayam, tetapi ia adalah mustahil untuk seorang manusia boleh terus hidup dan berjalan tanpa kepala.

Ini kerana setiap bahagian otak manusia yang mengawal fungsi paling asas pun terletak dalam tengkorak. Bagi kisah Anne Boleyn boleh bercakap setelah kepalanya dipenggal pula, ia mungkin hanya rekaan atau imaginasi semata-mata kerana tiada bukti yang kukuh untuk menyokong dakwaan itu.


5 Tradisi Graduasi Yang Unik dan Ganjil di Seluruh Dunia

Konvokesyen dan sambutan habis sekolah di negara kita, kebiasaannya mengekalkan tradisi yang bersifat konservatif serta tidak lari jauh daripada aturcara majlis formal.

Bagaimanapun, di beberapa negara lain di seluruh dunia, tradisi menyambut tamatnya sekolah atau zaman universiti seringkali diselit dengan elemen atau unsur yang ada dalam masyarakat tersebut, menjadikan sambutannya tampak unik dan mempunyai identiti sendiri.

Kelainan dalam meraikan golongan pelajar yang akan melangkah ke alam yang lebih matang, pasti akan meninggalkan kesan dalam diri setiap pelajar. Berikut adalah lima tradisi yang boleh dikatakan unik dan ada yang ganjil, diamalkan masyarakat luar dalam menyambut tamatnya peringkat-peringkat persekolahan dan pendidikan.

Berbeza dengan majoriti negara lain - Finland menjadi satu-satunya negara di dunia yang menghadiahkan sebilah pedang kepada pelajar yang berjaya menamatkan pengajian peringkat Doktor Falsafah. Apa yang unik, pemakaian pedang itu diwajibkan dalam semua acara konvokesyen peringkat tersebut.

Pedang tersebut secara simbolik bermakna pelajar itu perlu bersedia mempertahankan kebenaran, tak kira apa jua yang berlaku. Hanya pedang kemerdekaan Finland dibenarkan, lelaki akan memakainya di bahagian kiri pinggang dan pelajar wanita pula bebas menggayakannya, mengikut kesesuaian pakaian mereka. Pedang yang digunakan pula, bukan pedang replika ya. Pedang betul. (rujukan)

Bagi pelajar yang menamatkan pengajian persekolahan tinggi di Sweden, dalam sesi graduasi mereka semua pelajar wajib memakai sejenis topi yang dinamakan sebagai 'studentmossa.' Topi berwarna putih dan hitam yang menyerupai topi kelasi ini merupakan tradisi yang telah diamalkan masyarakat Sweden sekian lama.

Tradisi ini bermula sekitar abad ke 19, apabila pelajar-pelajar yang berjaya melayakkan diri untuk masuk ke universiti, dihadiahkan topi tersebut sebagai satu momento mereka. Setiap topi mempunyai rekaan yang hampir serupa kecuali lencana yang dipasang berbeza mengikut sekolah dan bahagian fabrik di dalamnya kebiasaannya memaparkan bendera Sweden.

Sekiranya kebanyakan graduan berusaha memakai pakaian terbaik mereka semasa konvokesyen, di Argentina pula graduan kebanyakannya tidak bersusah payah sangat nak pakai cantik-cantik. Ini kerana sudah menjadi tradisi mereka mana-mana graduan yang berjaya menamatkan pengajian, akan dibaling dengan telur oleh rakan-rakan, ahli keluarga dan saudara mara.

Walaupun telur menjadi objek paling popular, bahan makanan lain seperti tepung, sos, sirap atau apa saja bahan yang tidak boleh mencederakan layak dijadikan balingan. Masyarakat Argentina percaya dengan melumurkan pelajar yang selamat menamatkan pengajian, ini akan membawa nasib baik pada mereka di masa depan.

Di Russia, setiap kali tiba penghujung musim persekolahan, detik yang setiap pelajar nantikan adalah loceng terakhir persekolahan sebelum peperiksaan besar. Tradisi yang dikenali dengan nama 'Last Bell' ini menjadi salah satu acara tahunan masyarakat mereka. Kebiasaannya disambut pada setiap 25 Mei setiap tahun, sambutan ini bukan saja melibatkan pelajar yang menamatkan persekolahan sepenuhnya, malahan melibatkan semua pelajar dari semua peringkat umur.

Semua pelajar perempuan yang akan menamatkan persekolahan beramai-ramai akan memakai baju uniform bercorak klasik berwarna hitam, yang pernah dipakai nenek moyang mereka dengan sehelai kain apron. Apron yang dipakai pula adalah tanda penghargaan kepada ibu dan nenek mereka yang bersusah payah membesarkan mereka.

Sekiranya anda tonton filem komedi remaja Hollywood yang memaparkan kehidupan remaja di sana, anda pasti menyangkakan mereka sudah liar habis. Bagaimanapun, apa yang dilakukan pelajar Norway jauh lebih dahsyat berbanding dengan apa yang dipaparkan dalam filem Hollywood.

Selepas tamat persekolahan, pelajar-pelajar Norway akan melalui tradisi 3 minggu berparti yang dikenali sebagai 'Russefeiring.' Tradisi ini bermula pada 20 April dan akan berakhir pada 17 Mei, tarikh hari kebangsaan negara tersebut. Russefeiring adalah tradisi lama, diperkenalkan pada tahun 1905 sempena meraikan pelajar yang tamat bersekolah.

Dengan mengenakan pakaian jenis 'overall' dan warna overall mereka ditentukan oleh jurusan yang mereka ambil semasa sekolah. Bagi memeriahkan suasana, penganjur Russefeiring terdiri daripada badan pelajar sendiri akan mempromosikan pelbagai jenis cabaran untuk disertai pelajar yang melibatkan arak, seks atau apa saja perbuatan memalukan.

Selepas selesai berparti setiap hari selama 3 minggu, sebagai penutup semua pelajar akan menyertai perarakan hari kebangsaan mereka.


Ini Bagaimana Kerajaan China Mengelaskan Rakyatnya - Sistem Kredit Sosial

Kebebasan sebenar merupakan sesuatu yang amat berharga, namun kerajaan-kerajaan dunia zaman sekarang tidak dapat dinafikan memilih untuk mencipta ilusi kebebasan asalkan urusan pentadbiran dan keselamatan orang ramai lebih mudah dipantau dan diselia.

Salah sebuah negara yang mengenakan bentuk kawalan terbesar ke atas rakyatnya adalah gergasi ekonomi dunia ketika ini iaitu negara China. Dengan menggunakan jaringan kawalan terhadap capaian internet dan juga pemantauan keselamatan menerusi 176 juta kamera litar tertutup yang dipasang, kerajaan China tidak lagi berselindung mahu mengenakan kawalan ketat ke atas rakyat mereka.

Usaha menggabungkan teknologi pengesan muka yang mampu mengenalpasti identiti individu dalam tempoh beberapa saat yang digelarkan 'Big Brother' menggerunkan sesiapa saja.

Namun di antara semua langkah yang diperkenalkan kerajaan negara itu, satu sistem yang diwujudkan lebih bersifat tradisional dan konvensional, tetapi lebih mengekang sesiapa. Itulah sistem kredit sosial kerajaan China.

Sekiranya kita mahu melakukan pinjaman rumah, salah satu faktor yang akan diambil kira adalah tahap kredit serta rekod CTOS kita, yang akan menceritakan pelbagai perkara tentang tahap kewangan kita. Bagaimana pula seandainya sistem sama diperkenalkan tetapi yang diukur bukanlah tahap kewangan, tetapi sifat peribadi kita?

Itulah yang sedang diusahakan oleh kerajaan China ketika ini. Sistem kredit sosial atau 'shehui xinyong' merupakan satu sistem reputasi kebangsaan, yang akan memberikan satu skor atau markah pada setiap individu warga China berdasarkan kepada beberapa kriteria yang telah ditetapkan kerajaan.

Dimulakan sejak tahun 2013 dengan sasaran pelaksanaan sepenuhnya pada tahun 2020, sistem ini bakal merekodkan kesemua maklumat peribadi orang awam daripada faktor kewangan, kesihatan, transaksi atas talian, hal ehwal mahkamah, kenalan rapat serta banyak lagi maklumat untuk penyeliaan pemerintah.

Selepas semua faktor diambil kira, setiap individu akan diberikan satu gred atau skor bagi menunjukkan kualiti hidup seseorang.1.4 billion rakyat China sama-sama boleh menilai sendiri skor kredit sosial mereka dan semua informasi yang disimpan; kerana maklumat itu tidak lagi jadi rahsia bermula 2020.

Matlamat kerajaan China mewujudkan sistem sebegini rupa sudah pastilah bunyinya baik. Diperkenalkan untuk memastikan ketelusan informasi berkenaan setiap individu dan juga syarikat, sistem ini diharap daoat memastikan semua pihak mematuhi undang-undang yang telah ditetapkan.

Sistem ini juga direka agar orang ramai dapat dilindungi daripada pihak yang tidak bertanggungjawab, yakni mereka yang mempunyai skor sosial yang rendah.

Berdasarkan skor orang ramai, kerajaan China memperkenalkan sistem ganjaran atau hukuman ke atas individu.

Antara faedah yang akan diperolehi oleh mereka yang mematuhi segala ketetapan adalah seperti mendapat diskaun dalam pembayaran bil-bil utiliti, selain daripada mendapat rebat dalam urusan penyewaan rumah, basikal dan fasiliti lain.

Selain itu, mereka yang mempunyai skor yang baik juga dibenarkan terus berjumpa doktor di hospital tanpa perlu beratur menunggu giliran. Segala urusan berkenaan permohonan kerja dan pinjaman bank juga akan dipermudahkan.

Hukumannya pula tampak tidak seimbang dengan ganjarannya. Bagi individu berskor rendah, mereka boleh dilarang daripada menaiki keretapi laju dan kapal terbang. Selain itu anak-anak individu berskor rendah juga boleh dihalang daripada masuk ke sekolah-sekolah yang lebih baik. Lebih malang, individu berskor rendah akan dihalang daripada membeli barangan yang dikategorikan kelas atasan serta tidak akan dibenarkan membeli kediaman sendiri.

Kelajuan internet anda boleh diturunkan sekiranya skor anda terlalu rendah disebabkan kesan pengaruh internet pada kehidupan anda.

Sistem skor sosial ini dikawal berdasarkan maklum balas orang ramai. Sekiranya ada pihak menyenarai  hitam nama anda dalam senarai orang berhutang, skor anda akan menurun. Melakukan kekacauan di tempat awam akan menyebabkan anda dihukum.

Terlalu banyak sebenarnya untuk disenaraikan satu per satu; ketagihan internet, ketagihan permainan video, merokok di tempat tidak sepatutnya hinggalah berbelanja di luar kemampuan. Senang cerita - apa saja yang tak elok dibuat di tempat awam serta mengganggu pihak lain akan merendahkan skor.

Nak meningkatkan kembali markah agak sukar. Anda perlu rajin melakukan kerja-kerja kebajikan. Anda perlu membuktikan anda ibu bapa yang bertanggungjawab, dengan cara membeli lampin anak. Apa saja yang membuktikan anda manusia yang baiklah.

Buat masa sekarang, sistem manual masih digunakan bagi merekodkan amalan baik dan buruk orang ramai. Beberapa orang pegawai dilantik oleh kerajaan China di setiap kawasan bagi memantau amalan baik dan buruk yang berlaku. Sebagai contoh, di sebuah perkampungan bernama Jiakuang Maija yang menjadi perintis awal ujian sistem kredit sosial China, ada seorang wanita yang ditugaskan merekodkan semua perbuatan baik yang dilakukan penduduk kampung.

Dalam rekodnya ada dicatatkan berkenaan seorang individu yang menghabiskan 8 jam memasang jaring bola keranjang di kampung berkenaan, melayakkan dia mendapat 2 mata. Ada warga kampung menderma televisyen untuk bilik mesyuarat; 30 mata. Ada dua orang ibu yang anaknya berkhidmat dengan tentera jadi mereka mendapat 10 mata.

Setiap skor warga kampung tersebut akan dijumlahkan dan dipaparkan. Individu yang mendapat markah tertinggi diberikan beras, minyak masak dan wang tunai serta diangkat sebagai ikon kampung tersebut.

Menakutkan bukan masa depan mereka, bila sistem itu akan dilaksana sepenuhnya. Baik atau buruk, kita tunggu dan lihatlah apa akan berlaku pada masyarakat China.


Keluarga Saya Yang Cipta Israel - Jacob Rothschild

Nama keluarga Rotshchild sudah tidak perlu diperkenalkan lagi. Keluarga ini terpalit dengan pelbagai kontroversi dahsyat dan buruk.

Tak cukup dengan itu, Jacob Rothschild telah mengaku bahawa keluarganya memainkan peranan yang sangat penting dalam penciptaan Israel.

Dalam satu temu bual, Jacob memberitahu bahawa nenek moyangnya "membantu membuka jalan bagi penciptaan Israel," memaksa kerajaan British menandatangani Perisytiharan Balfour pada tahun 1917.

Keluarga Rothschild dipercayai telah merancang Perang Dunia Pertama dan menunggu sehingga 1917 apabila Britain menunjukkan tanda-tanda berhadapan dengan masalah.

Keluarga Zionis ini kemudiannya menjanjikan kepada kerajaan British bahawa mereka dapat meyakinkan Amerika Syarikat untuk terlibat dalam perang tersebut dan memastikan kemenangan Britain ke atas Jerman.

Sebagai balasan, mereka mahukan kerajaan British menyerahkan kawalan Palestin kepada Zionis.

Oleh itu, Perisytiharan Balfour telah diwujudkan, yang merupakan surat rasmi dari Setiausaha Luar Negeri Kerajaan British, James Balfour kepada Baron Rothschild.

"Pandangan kerajaan memihak kepada penubuhan rumah kebangsaan bagi orang Yahudi di Palestin, dan akan menggunakan usaha terbaik mereka untuk memudahkan pencapaian objek ini."

Menurut blog Uprooted Palestinians, ketika satu temubual TV, Times of Israel melaporkan bahawa James Balfour mendedahkan peranan sepupunya, Dorothy de Rothschild, buat pertama kali

Jacob Rothschild menggambarkan Dorothy yang pada ketika itu hanya remaja sebagai "setia kepada Israel" dan apa yang dilakukannya tersangat penting.

Dorothy menghubunkan pemimpin Zionis, Chaim Weizmann dengan kerajaan British. Chaim merupakan Presiden Pertubuhan Zionis dan kemudian menjadi Presiden Israel yang pertama.

Malah, Dorothy "memberitahu Chaim Weizmann bagaimana untuk menyepadukan dan bagaimana untuk memasukkan dirinya ke dalam kehidupan kerajaan British, yang mana dipelajari oleh Chaim dengan begitu pantas.

Rothschild juga berkata bahawa cara pengisytiharan itu diperoleh adalah sangat luar biasa.

Ia dilakukan dengan Chaim Weizmann memujuk Arthur Balfour dan Lloyd George, perdana menteri dan kebanyakan menteri bahawa ideanya untuk mewujudkan rumah kepada orang Yahudi harus berlaku.

Dan walaupun idea ini kelihatan seperti sukar, namun ia sudah menjadi kenyataan pada hari ini.

Temu bual bersama Jacob Rothschild itu dilakukan oleh bekas duta Israel, Daniel Taub sebagai sebahagian daripada projek Balfour 100.

Daniel Taub menemuramah Jacob di Waddeston Manor di Buckinghamshire, sebuah rumah yang diwariskan kepada negara oleh keluarga Rothschild pada tahun 1957, di mana perisytiharan itu disimpan.

Menurut Daniel Taub, pengisytiharan itu telah "mengubah perjalanan sejarah bagi Timur Tengah."

The Times melaporkan bahawa Jacob Rothschild berkata bahawa keluarganya ketika itu tidak sepakat dalam menubuhkan gagasan Israel, dengan menyatakan bahawa sesetengah ahli "tidak berasakan bahawa ia adalah satu perkara yang baik untuk menubuhkan rumah bagi orang Yahudi di Palestin".

Surat-surat Dorothy juga disimpan di Waddeston Manor yang mana menggambarkan urusannya dengan pelbagai pemimpin Zionis dan nasihatnya mengenai organisasi Persidangan Zionis.

Jacob Rothschild juga memberitahu bahawa Perisytiharan telah melalui lima kali draf sebelum akhirnya dikeluarkan pada 2 November 1917.

Alison Weir melaporkan dalam bukunya, "Against Our Better Judgment: The Hidden History of How the U.S. Was Used to Create Israel", bahawa draf perisytiharan itu berulang-alik ke tangan Zionis di Amerika Syarikat sebelum dokumen itu dimuktamadkan.

Penulis utama yang dirahsiakan tersebut adalah seorang Zionis, Leopold Amery.


8 Nama Daerah Pelik Yang Wujud di Serata Dunia

Memilih nama tempat bukan merupakan sesuatu yang mudah. Nama yang dipilih selalunya mesti membawa tradisi serta identiti lokasi tersebut, supaya lebih mudah orang ramai mengenalinya.

Walau bagaimanapun, ada kalanya pilihan yang dilakukan generasi terdahulu dalam menamakan sesuatu lokasi menimbulkan 1001 tanda tanya kenapa nama itu yang dipilih?

Berikut adalah 8 nama kawasan yang aneh, pelik dan ganjil yang pasti akan membuatkan kita ketawa.

Di Maryland, Amerika Syarikat wujud sebuah pekan bernama Accident yang wujud sejak tahun 1786. Tidak dapat dipastikan sebab sebenar namanya begitu, namun kisah turun temurun mengatakan berlakunya salah sangka di antara dua orang pegawai tanah yang memeriksa kawasan tersebut, sehingga kedua-duanya datang menilai di lokasi sama. Oleh sebab itulah kawasan ini dinamakan 'Accident.' (rujukan)

Pada asalnya pekan Batman dinamakan Iluh, sebelum penemuan sebuah telaga minyak menjadikan kawasan itu salah sebuah lokasi pengeluar minyak terbesar di Turki. Ketika itu, sudah wujud sebatang sungai bernama Sungai Batman, jadi bandar Iluh ditukarkan namanya kepada pekan Batman.

Nama 'Batman' pula diambil daripada gunung berdekatan yang bernama Gunung Bati Raman lalu disingkatkan. Selepas filem The Dark Knight meletup di pawagam, datuk bandar Batman menyaman penerbit filem itu kerana menggunakan hak cipta mereka. (rujukan)

Sebuah pekan di Jepun dalam daerah Kagoshima bernama China, mempunyai populasi seramai 6,000 orang. Dikatakan mempunyai salah satu pantai tercantik di Jepun, China merupakan sebuah wilayah kecil yang bergantung dengan eksport pertanian bagi menjana ekonomi.

Pernah dengar tentang pulau ini? Terletak dalam gugusan pulau French Polynesia, Disappointment Island dikatakan tidak mengecewakan pengunjungnya, walaupun namanya sedemikian rupa. Dibentuk daripada gabungan dua pulau yang berkeluasan hanya 4km persegi, untuk hadir ke situ agak sukar kerana penerbangannya jarang ada. Tetapi bagi yang dah berjaya ke sana - dapat lari daripada kemajuan dunia merupakan pengalaman yang perlu setiap individu rasa. (rujukan)

Pekan kecil ini yang hanya mempunyai 1,300 orang penduduk telah dibuka pada tahun 1754 dengan nama Cross Keys. Nama 'Intercourse' digunakan sejak tahun 1814 ekoran pertemuan dua jalan utama yang bersambung di tengah-tengah pekan tersebut. Kami sendiri tidak faham apa tujuan nama pekan itu diubah. (rujukan)

Terdapat tiga tempat yang dinamakan dengan nama Satan's Kingdom. Kesemuanya terletak di Amerika Syarikat dalam negeri Vermont, Connecticut dan Massachussetts. Dua pekan yang terletak di Vermont dan Massachussett merupakan pekan yang ditadbir sendiri oleh penduduk tempatan.

Sementara Satan's Kingdom di Connecticut, merupakan sebuah kawasan rekreasi awam. Nama Satan's Kingdom diambil daripada jurang terbentuk di sebuah sungai yang mengalir di situ. Kami pasti ada banyak lagi nama lain yang lebih senonoh untuk digunakan.

Menjadi lokasi sebuah syarikat aeroangkasa, Warp Drive pada awalnya hanyalah dinamakan dengan nama Steeplechase Drive. Bagaimanapun, syarikat aeroangkasa itu melakukan permohonan menukarkan nama lokasi tersebut pada tahun 2011 dan permohonan itu diterima majlis perbandaran mereka.

Nama Warp Drive dipilih berikutan ilham dan inspirasi syarikat tersebut yang meminati filem Star Trek, yang dirasakan lebih mencerminkan identiti sebenar pekan tersebut. Jadi syarikat aeroangkasa itu yang bernama Northrop Grumman boleh meletakkan alamat mereka sebagai Warp Drive. (rujukan)

Zzyzx merupakan sebuah pekan kecil dan mempunyai pentadbiran sendiri, pada asalnya dinamakan Soda Springs. Sejarah penamaan pekan ini agak unik. Seorang lelaki yang mengaku dirinya pendakwah Kristian dan pakar perubatan bernama Curtis Springer, membuka beberapa buah spa kesihatan di situ.

Bagi menamakan spa tiruan yang dihasilkan, Curtis Springer membuka kamus dan mencari perkataan terakhir yang ada di dalamnya. Perkataan 'Zzyzx' tertera dan dia menamakan perniagaannya dengan nama tersebut. Lekatlah nama tersebut sebagai nama rasmi pekan itu. Kini, pekan Zzyzx ditinggalkan begitu saja selepas Springer dihalau keluar kerana menipu pelanggannya serta melakukan aktiviti perniagaan berbentuk muslihat. (rujukan)


5 Individu dan Badan Persendirian Pemilik Tanah Terluas Di Dunia

Memiliki tanah sendiri merupakan satu impian yang diangankan ramai orang. Berikutan harga yang semakin tinggi, tanah menjadi satu aset berharga sama ada melalui nilai pelaburan atau peluang yang terbuka untuk mengusahakannya.

Malangnya tak semua orang akan mendapat peluang membeli tanah disebabkan oleh ketiadaan peluang ataupun kekangan kewangan. Walau bagaimanapun, bagi lima individu dan badan bukan kerajaan berikut - mereka sangat bernasib baik mempunyai aset yang sangat berharga di atas nama mereka.

Tahukah anda siapa pemilik tanah bukan kerajaan terbesar di dunia? Berikut adalah lima yang tertinggi setakat ini.

Individu ke lima terkaya di United Kingdom dengan nilai aset sebanyak RM24 billion anggarannya, Joseph C. Lewis atau lebih dikenali dengan nama Joe Lewis lebih banyak menjalankan urusan perniagaannya dari negara angkatnya Bahamas.

Beliau mengumpulkan aset semasa era 70-an hingga 90-an, bekerjasama dengan ahli ekonomi terkenal George Soros berspekulasi tentang naik turun nilai matawang. Hasil aktiviti itu dikatakan membawa dana yang sangat besar pada Lewis, menjadikannya kaya sekelip mata.

Lewis menjadi pelabur terbesar dalam syarikatnya Tavistock Group, yang menguasai lebih 200 buah syarikat antaranya pasukan bola sepak Tottenham FC, beberapa syarikat carigali minyak, syarikat pengurusan resort dan juga Australian Agricultural Company, syarikat paling tua negara Australia. Beliau dianggarkan menguasai lebih 7 juta hektar tanah di seluruh dunia.

Satu kerjasama di antara dua buah syarikat iaitu Zhonding Dairy Farming dari China dan Severny Bur dari Russia membuka ladang terbesar dunia, dengan kedua-duanya berkongsi hak milik tanah seluar 9.1 juta hektar.

Kerjasama kedua-dua syarikat dari dua buah negara ini diwujudkan selepas kerajaan Russia mengambil langkah menghalang kemasukan bahan-bahan tenusu dari mana-mana negara Eropah selepas krisis di antara negara tersebut dengan Ukraine.

Bagi menampung permintaan yang ada, Russia mewujudkan kerjasama dengan China menubuhkan ladang gergasi terbesar dunia itu. Berapa besar ladang tersebut? Sama besar dengan negara Portugal.

Digelarkan antara wanita paling kaya dalam dunia serta dinobatkan selaku orang paling kaya di Australia untuk tempoh 2011 hingga 2015, Gina Reinhart mewarisi perniagaan keluarganya yang terkenal dalam industri perlombongan di sana.

Selepas mengambil alih perniagaan keluarganya sepenuhnya, Reinhart berjaya melipat gandakan keuntungan seterusnya berjaya bergelar billionaire dalam tempoh tidak sampai 10 tahun. Hasil kekayaan itu seterusnya membuka peluang pada Reinhart melabur dalam pelbagai jenis perniagaan.

Reinhart membeli S. Kidman & Co, sebuah syarikat pengeluar daging lembu di Australia yang menjadi pemilik persendirian kawasan tanah terbesar di Australia. Langkah itu melonjakkan Reinhart sebagai antara individu paling banyak memiliki tanah dengan jumlah keseluruhan 12 juta hektar.

Sebuah wilayah di Kanada yang bernama Nunavut mempunyai keluasan lebih 2 juta kilometer persegi, terletak di bahagian paling utara negara tersebut. Hanya mempunyai populasi seramai 36,000 orang, walaupun mempunyai keluasan yang sangat besar sekitar 2,038,722 km persegi - iklim yang berbahaya menyebabkan kawasannya tidak berpenghuni.

Apa yang menarik tentang tanah besar ini, pada tahun 1993 - sebuah perjanjian di antara Tunggavik Federation of Nunavut yang mewakili orang-orang Inuit dan kerajaan Kanada berjaya dimeterai. Hasil daripada itu wujud wilayah yang dinamakan Nunavut dengan pemilikan tanah tersebut dipindahkan kepada penduduk tempatan di bawah pentadbiran Tungavik Federation of Nunavut.

Kerajaan Kanada dikehendaki membayar royalti pada penduduk bagi sebarang urusan dengan hasil galian mineral yang banyak disana, perlu dikongsikan bersama penduduk tempatan. Atas perjanjian itu, orang-orang Inuit di Kanada menjadi tuan tanah kedua terbesar dunia.

Ramai penganalisis berpendapat agak mustahil sebenarnya untuk mana-mana pihak mampu menjumlahkan kesemua harta dan aset yang dimiliki oleh Gereja Katolik yang berpusat di Vatican City. Jumlah aset di Vatican City saja sukar untuk dinilai, tidak termasuk hasil karya seperti lukisan di Sistine Chapel dan bangunan-bangunan gereja yang menyimpan banyak hasil karya zaman lampau.

Satu ketika dulu semasa zaman kemuncak gerakan Katolik, dikhabarkan gereja Katolik pernah memiliki hampir 20% keseluruhan tanah Eropah. Bagaimanapun, tanah yang dimiliki oleh institusi ini semakin lama semakin berkurangan.

Anggaran jumlah keluasan tanah yang dimiliki oleh gereja Katolik ketika ini adalah seluas 177 juta hektar - tidak termasuk tanah yang digunakan bagi pembinaan sekolah-sekolah Katolik dan hospital yang sangat banyak jumlahnya. Sekiranya angka 177 hektar diambil sebagai anggaran, jumlah tanah yang dimiliki oleh Gereja Katolik ketika ini sebenarnya lebih besar daripada keluasan negara Perancis atau Sepanyol. (rujukan)


Misteri Mengapa Kunci Kereta Kawalan Jauh Tidak Berfungsi di Bandar Kecil Ini

Satu teka-teki misteri yang membingungkan baru-baru ini telah memberi kesan kepada berpuluh-puluh keluarga yang menetap di kawasan Cleveland, Ohio, akhirnya selesai.

Namun, selama berminggu-minggu lamanya mereka bingung apabila tidak dapat membuka pintu kereta dan garaj menggunakan alat kawalan jauh. Misteri yang terjadi seolah-olah seperti salah satu episod drama bersiri "X-Files".

Pada akhir bulan April yang lepas, penduduk di bandar Olmsted Utara, Ohio, mula mendapati bahawa alat kawalan jauh kenderaan dan pintu garaj mereka berhenti berfungsi dengan serta-merta atau kadang-kala ia berfungsi tanpa diduga sama sekali.

Virginia Avenue di Olmsted Utara, kawasan di mana gangguan alat kawalan jauh dilaporkan. Credit :nytimes

Apa yang menjadi lebih misteri ialah, alat kawalan jauh kenderaan mereka boleh berfungsi ketika kenderaan mereka berada di luar kawasan. Namun, apabila kembali semula ke perumahan mereka di Olmsted Utara, ia menjadi tidak berfungsi semula.

Seorang penduduk tempatan, Cory Branchick, menganggap bahawa masalah ini mungkin disebabkan bateri alat kawalan jauhnya lemah atau telah habis, jadi dia menggantikannya dengan bateri baru tetapi masalah itu tidak juga selesai.

Ketika ditemuramah stesen berita tempatan, WKYC News, Branchick memberitahu ke mana sahaja dia pergi seperti pasaraya, restoran atau gym, alat kawalan jauhnya berfungsi seperti biasa.

Ada yang mencadangkan masalah itu mungkin berkaitan dengan sistem atau peralatan yang digunakan di Lapangan Terbang Antarabangsa Cleveland Hopkins, atau mungkin berkaitan dengan kesan ujikaji teknologi yang dilakukan di pusat penyelidikan NASA di kawasan itu.

Manakala para pegawai bandaraya itu pula beranggapan ia mungkin berkaitan dengan pembekal telekomunikasi dan elektrik tempatan, yang kemudiannya menghantar pekerja mereka sendiri untuk menyiasat punca yang menyebabkan terganggunya pemancar radio penduduk tempatan.

Ahli Majlis Bandar Raya Olmsted Utara, Chris Glassburn, memberitahu bahawa gangguan ini bukan disebabkan oleh peranti biasa. Dia yakin ia disebabkan peralatan kemudahan syarikat tempatan.

Walaupun dengan kesangsian itu, siasatan dari pintu ke pintu tetap dijalankan di bandar itu oleh pihak berkuasa tempatan. Malah, penduduk tempatan yang arif mengenai frekuensi radio juga menjadi sukerelawan dalam mencari punca masalah itu.

Mereka percaya sesuatu yang kuat mengganggu frekuensi radio yang digunakan oleh alat kawalan jauh mereka. Akhirnya, mereka menemui punca yang mungkin penyebab utama kepada masalah yang mengganggu penduduk bandar selama beberapa minggu.

Ia sebenarnya berpunca daripada satu alat buatan sendiri yang dicipta oleh seorang penduduk yang minat membangunkan peralatan elektronik. Dia telah mencipta satu alat khas yang membolehkannya untuk mengetahui sekiranya ada orang di tingkat atas semasa dia sedang bekerja di tingkat bawah tanah rumahnya.

Menurut Glassburn yang enggan mendedahkan nama lelaki itu, dia mempunyai minat yang mendalam dalam bidang elektronik. Lelaki itu juga tidak mempunyai sebarang niat untuk melakukan kekacauan kepada para penduduk di bandar itu.

Masalah yang berlaku adalah berpunca daripada frekuensi radio yang digunakan pada alat elektronik ciptaan lelaki itu. Perkara itu menerangkan mengapa masalah gangguan alat kawalan jauh hanya berlaku di kawasan kejiranan bandar itu sahaja tetapi tidak di tempat yang lain.

Cara peralatan itu berfungsi, ia terus mengeluarkan isyarat 315 Megahertz. Siaran yang dikeluarkan secara berterusan itu memberi kesan dengan memintas signal radio yang dipasang pada alat kawalan jauh kenderaan dan pintu garaj. Frekuensi yang biasa digunakan untuk alat kawalan jauh adalah antara 315MHz hingga 433MHz.

Ia agak menakutkan untuk berfikir bahawa hanya satu peranti radio buatan sendiri dengan mudahnya boleh menyebabkan gangguan dan huru-hara dalam sesebuah komuniti penduduk.

Namun, penduduk di bandar Olmsted Utara kini boleh menjalani kehidupan normal seperti biasa. Glassburn berkata lagi, alat elektronik buatan lelaki itu telah dikenalpasti dan dihentikan. Tiada lagi gangguan yang disebabkan oleh alat itu.

Lelaki yang bertanggungjawab membina peralatan elektronik itu bersetuju untuk tidak lagi membuat peranti sedemikian pada masa akan datang.


Selamat Tinggal Jakarta - Bandar Yang Sedang Tenggelam

Disebabkan berasal daripada rumpun yang sama, penulis kerap kali merasakan Indonesia dan kita tidak banyak jauh bezanya. Dikenali sebagai negara Muslim terbesar dunia, bandar Jakarta sangat terkenal sebagai ibu negara Indonesia, dinobatkan bandar terbesar Indonesia.

Bandar tersebut mempunyai sejarah panjang, bermula sejak tahun 4 Sebelum Masihi (BCE) di mana Jakarta terkenal sebagai sebuah bandar pelabuhan yang dipenuhi masyarakat beragama Hindu. Pernah dikenali dengan beberapa nama seperti Sunda Kelapa, Jayakarta dan Djajakarta sebelum digelarkan Jakarta, bandar ini pernah melalui penjajahan Belanda dan Jepun sebelum Indonesia mencapai kemerdekaan mereka.

Kerajaan Indonesia di bawah pentadbiran Presiden Joko Widodo yang baru dilantik semula selepas memenangi pilihanraya tempohari, perlu menguruskan sesuatu yang sangat sukar - usaha memindahkan ibu negara Indonesia kerana Jakarta dikhuatiri semakin tenggelam sikit demi sedikit.

Kajian yang telah dijalankan mendapati 95 peratus daripada keseluruhan bahagian utara Jakarta, bakal ditenggelami air pada tahun 2050. Setiap tahun, tanah Jakarta didapati mendap sehingga 10 inci. Bahagian utara Jakarta yang berisiko tinggi, telah pun mendap sedalam 2.5 meter dalam tempoh 10 tahun, dengan purata 1 ke 15 cm semenjak 2008.

Dikhabarkan, bandar Jakarta mengalami situasi sedemikian rupa disebabkan oleh bentuk muka bumi asalnya yang sebenarnya kawasan paya. Struktur bandar tersebut yang sangat bergantung dengan kekukuhan tanahnya, diburukkan oleh kegagalan kerajaan Indonesia membekalkan sistem air yang sempurna.

Disebabkan oleh itu, ramai penduduk Jakarta terpaksa membina sendiri sistem telaga yang akan digunakan sebagai sumber air utama mereka, memerlukan air disedut daripada dalam tanah menggunakan pam akuifer. Apabila air yang berada di dalam tanah dipam keluar, tanah yang sebelum itu disokong oleh air mula mendap ke bawah menyebabkan mendapan tanah berlaku.

Malangnya, kerajaan Indonesia sendiri sekali lagi gagal menyediakan garis panduan dan peraturan sepatutnya - membenarkan mana-mana individu membina sendiri pam sehingga aktiviti pengepaman air berlaku secara berleluasa. Rakyat Indonesia sendiri dikhabarkan lebih mempercayai air yang dipam mereka, berbanding bekalan air yang disediakan kerajaan.

Ini menyebabkan aktiviti pengepaman air berlaku tanpa kebenaran, bukan saja melibatkan rumah di atas tanah malahan juga dilakukan tanpa kebenaran di dalam bangunan-bangunan tinggi pencakar langit.

Cadangan untuk memindahkan ibu negara Indonesia ke satu kawasan lain sebenarnya sudah kedengaran sebelum ini. Bagaimanapun, kerajaan Indonesia merasakan sekarang adalah waktu yang sesuai untuk gerak kerja ini dilakukan dengan lebih serius.

Jabatan Pembangunan dan Perancangan Negara Indonesia atau BAPPENAS telah pun mempersembahkan tiga cadangan kepada Presiden Jokowi untuk dinilai, bagi menyelesaikan masalah berkaitan Jakarta ini. Cadangan pertama adalah dengan mengekalkan Jakarta sebagai ibu negara tetapi menggerakkan pusat pentadbiran kerajaan ke tempat lain. Yang kedua pula menukarkan kedudukan ibu negara Indonesia tidak jauh dari Jakarta.

Walau bagaimanapun, Presiden Jokowi memilih untuk menukarkan ibu negara Indonesia ke sebuah sebuah bandar baru, dengan beberapa lokasi dijadikan cadangan seperti di Bukit Suharto, Balikpapan atau Panagkaraya, Kalimantan Tengah. Beberapa cadangan yang dikemukakan dipilih atas faktor kedudukannya yang bebas daripada bencana alam serta terletak betul-betul di bahagian tengah negara tersebut.

Selain daripada menyelamatkan ibu negara daripada ditenggelami air, kerajaan Indonesia juga sedang berusaha meredakan kesesakan trafik yang perlu dihadapi setiap hari penduduk ibu negara tersebut yang menyebabkan kerugian hampir 100 trillion rupiah atau sekitar RM28.26 billion setahun.

Bagi penduduk di beberapa kawasan di sekitar utara Jakarta, kehidupan mereka semakin hari semakin diselubungi rasa kebimbangan disebabkan perubahan yang berlaku.

Ramai penduduk di situ sudah mula mengalami retakan-retakan di bahagian dinding disebabkan mendapan yang berlaku. Banjir juga sudah menjadi satu kebiasaan disebabkan oleh paras air yang semakin meningkat.

Banyak bangunan yang telah digunakan sekian lama terpaksa ditinggalkan, disebabkan oleh takungan-takungan air yang telah wujud di bahagian bawah bangunan. Bagi yang mampu, mereka boleh berpindah terus meninggalkan premis itu tetapi ada juga golongan yang terpaksa terus menggunakan fasiliti yang ada dan menutup bahagian tingkat bawah bangunan tersebut.

Pengunjung beberapa kawasan awam seperti pasar di Muara Baru mendapati lorong pejalan kaki yang disediakan, mempunyai permukaan yang beralun disebabkan mendapan yang berlaku. Ada bahagian lorong yang sudah mulai retak dan membahayakan orang ramai.

Usaha kerajaan Indonesia mengawal aktiviti pengepaman air memang giat dijalankan, namun orang ramai tidak mempunyai alternatif lain. Menurut penyelidik, satu-satunya cara untuk menghentikan mendapan bandar Jakarta adalah dengan menukarkan sumber air mereka kepada air sungai atau air hujan. Malangnya sumber air utama di Jakarta iaitu Sungai Citarum mengalami tahap pencemaran yang sangat teruk - jadi apa lagi pilihan yang mereka ada?


Ini Harga Organ Dan Bahagian Badan Manusia Di Pasaran Gelap Yang Sangat Mahal

Jika anda memerlukan organ dalaman secara haram, ke manakah anda akan cari? Sudah tentu pasaran gelap. Dan harga organ-organ di pasaran gelap mungkin membuatkan anda ternganga.

Ini kerana sesetengah organ manusia mempunyai nilai yang sangat tinggi dan sudah tentu penting untuk meneruskan hidup.

Jika anda pernah terbaca tentang kisah benar di mana organ manusia dicuri, pasti anda tahu bahawa organ bukanlah satu-satunya bahagian badan manusia yang mendapat permintaan.

Semua bahagian badan daripada kulit hinggalah ke rambut mempunyai nilai tersendiri dan boleh diperolehi tanpa menunggu giliran di hospital.

iluminasi.com kongsikan 10 organ dan bahagian badan manusia yang paling mahal.

Di sesetengah kawasan di dunia yang agak panas, masalah kulit terbakar agak kerap berlaku.

Daripada jumlah ini, kira-kira separuh daripadanya adalah cukup teruk sehingga perlu dimasukkan ke hospital. Ini membuatkan pemindahan kulit menjadi sesuatu yang sangat diperlukan.

Dalam 10,000 kes tahunan, pesakit kulit terbakar akan mati disebabkan oleh jangkitan yang berkaitan dengan pembakaran ini.

Mendapatkan kulit daripada penderma organ yang telah mati adalah cara yang agak baik untuk membantu pesakit ini. Namun, bekalan kulit tidaklah begitu banyak di pasaran gelap.

Harga untuk 6.5 sentimeter persegi kulit adalah sekitar RM41.5 sahaja.

Kebanyakan orang yang memotong rambut mereka dengan niat untuk memberikan kepada orang lain mendermakannya kepada pesakit kanser.

Namun, terdapat permintaan terhadap bahagian tubuh manusia ini di pasaran gelap. Ini kemungkinan besar disebabkan oleh penghasilan rambut palsu dan anda boleh memperoleh RM290 untuk setiap 25 sentimeter rambut.

Percaya atau tidak, anda sebenarnya tidak memerlukan perut dalam jumlah penuh untuk menghadam makanan.

Namun dalam sesetengah kes, sistem penghadaman yang rosak teruk sehinggakan perut baru sangat diperlukan.

Dalam satu kejadian yang sangat jarang berlaku, seorang wanita di Amerika Syarikat menjalani pemindahan multiviseran yang termasuk perut, hati, limpa, pankreas dan pengganti untuk usus kecil dan besarnya.

Pasaran gelap mengakui bahawa terdapat keperluan untuk organ perut, tetapi pemindahan organ ini yang sangat jarang membuatkan nilainya sekitar RM2,100 sahaja.

Pada tahun 2015, pakar bedah di Amerika Syarikat melakukan pemindahan kulit kepala pertama di dunia.

Ini akhirnya membolehkan manusia melakukan pemindahan kulit kepala untuk menyelesaikan masalah yang banyak termasuklah kebotakan pola lelaki.

Pasaran gelap menjadi tempat perdagangan kulit kepala bagi mereka yang memerlukan.

Ketika ini, harga untuk kulit kepala hanyalah RM2,500, menjadikannya bahagian badan yang paling mampu milik melalui pasaran gelap.

Pembedahan pundi hempedu adalah pilihan utama untuk 10% rakyat Amerika Syarikat yang menderita batu karang.

Walau bagaimanapun, ia sangat luar biasa untuk menggantikan pundi hempedu selepas ia dikeluarkan.

Malah, ini biasanya hanya terjadi semasa pemindahan hati apabila pundi hempedu yang baru melekat pada hati yang didermakan.

Walaupun demikian, anda masih boleh menjual pundi hempedu yang sihat di pasaran gelap dengan harga sekitar RM5,000.

Dalam banyak kes, "barang" yang dibeli dari pasran gelap tidak digunakan untuk pemindahan organ manusia.

Sebaliknya, bahagian badan seperti limpa, pundi hempedu dan bahu berkemungkinan besar akan berakhir di tangan penyelidik perubatan atau pengumpul barangan pelik.

Tengkorak manusia yang masih mempunyai gigi adalah antara salah satu contoh yang baik. Ketika ini, mereka yang memiliki tengkorak lengkap dengan gigi boleh menjualnya di pasaran gelap dengan harga sekitar RM5,000.

Penyakit jantung adalah salah satu penyakit yang paling biasa boleh dialami manusia zaman kini.

Terdapat banyak pembedahan yang digunakan untuk membantu masalah ini, bermula dari pintasan koronari hinggalah ke pemindahan jantung.

Walaupun pemindahan arteri koronari tidak wujud, namun masih ada permintaan untuk bahagian tubuh ini. Malah, menjual arteri ini boleh memberikan pulangan purata sebanyak RM6,300.

Pemindahan usus kecil adalah pembedahan yang jarang berlaku dan rumit, tetapi dalam beberapa kes ia adalah pilihan terbaik untuk terus hidup.

Prosedur ini biasanya ditawarkan kepada orang-orang yang mana usus mereka telah dikeluarkan dengan banyak sebelum ini atau mereka yang mengalami kegagalan usus.

Anggaran harga untuk usus kecil adalah sekitar RM10,500. Sebagai perbandingan, untuk mendapatkan usus baru dengan cara yang sah mungkin menelan kos setinggi RM6 juta.

Walaupun ia biasanya sangat menyakitkan, namun jika proses ini dilakukan dengan betul, anda tidak akan berasa sebarang kesakitan.

Dari segi undang-undang, sumsum tulang hanya dibenarkan untuk didermakan dan diharamkan untuk dijual.

Untuk memudahkan perbandingan harga sumsum tulang dalam pasaran gelap, 1 gram kokain hanya berharga RM600 dan harga heroin di jalanan hanyalah RM800 bagi setiap gram.

Ia jauh sekali jika dibandingkan dengan harga 1 gram sumsum tulang yang bernilai RM95,000.

Kerosakan pada kornea boleh menyebabkan masalah serius seperti buta. Jadi, tak hairanlah bahagian badan ini sangat berharga.

Malah, perkara-perkara remeh yang dilakukan dalam kehidupan seharian seperti memandang ke arah Matahari tanpa perlindungan mata yang betul sebenarnya boleh merosakka kornea.

Di pasaran gelap, kornea dijual dengan harga sekitar RM100,000, termasuk dengan kos memindahkannya.

Akan tetapi, jika anda menjual kornea orang mati harganya tidak akan setinggi ini.

Pendermaan hati secara sah boleh menelan kos sehingga RM4 juta.

Bagi kebanyakan orang yang tidak mempunyai wang sebanyak RM4 juta untuk menyelamatkan nyawa mereka, maka pasaran gelap adalah tempat yang paling sesuai untuk mencarinya.

Setiap jantung yang diperoleh secara haram dijual dengan harga sekitar RM494,000.

Jika dibandingkan dengan harga jantung "halal", jantung di pasaran gelap dianggap sebagai sangat murah.

Penyakit yang melibatkan hati menyumbang kira-kira 2 juta kematian setiap tahun di seluruh dunia.

I ditambah pula dengan tempoh menunggu giliran untuk mendapatkan organ ini dan kos pembedahan yang sangat mahal.

Jadi, ramai orang tidak mempunyai pilihan selain daripada beralih ke pasaran gelap.

Jika anda kesempitan wang dan ingin menjual hati anda, ia berharga sekitar RM652,000.

Jawapannya adalah tidak. Ini kerana sekiranya hati anda sihat, anda boleh terus hidup tanpa sebahagian daripadanya.

Dalam pasaran gelap, buah pinggang dianggap sebagai organ dalaman paling popular.

Malah, 75% daripada penjualan dalam pasaran gelap adalah melibatkan buah pinggang.

Maka, tak hairanlah organ ini menjadi antara barang haram yang paling mahal ketika ini.

Walaupun tersedia di pasaran gelap, namun dengan harga RM830,000 untuk buah pinggang adalah tersangat tinggi membuatkan ramai yang tak mampu.

Akan tetapi, kos organ ini jauh lebih rendah di China dan India, di mana ia dijual dengan harga antara RM62,000 hingga RM257,000.


Kisah Satu Generasi Bayi Argentina Yang Cuba Dihapuskan Pemerintahan Diktator

40 tahun lalu, seorang bayi perempuan diculik daripada ibunya yang sedang dipenjarakan di Argentina.

Pemerintahan junta tentera sebelum itu terlebih dahulu membunuh ayahnya, sebelum ibu malang itu diseksa dan dibunuh. Bayi kecil itu yang langsung tidak tahu apa yang berlaku 'dihadiahkan' pada penyokong rejim pemerintah. Genap bulan Ogos 2018, bayi kecil itu yang dinamakan sebagai Adriana kini sudah berusia 40 tahun.

Pada usia tersebut, dia cukup matang untuk menerima perkhabaran baru mengenai dirinya sendiri - kebenaran tentang sejarah dirinya serta apa yang berlaku pada kedua ibu bapa kandungnya. Semuanya hasil usaha sekumpulan wanita veteran yang menggelarkan diri mereka 'Grandmothers of the Plaza de Mayo.'

Adriana adalah salah seorang individu yang ditemui mereka daripada jumlah anggaran keseluruhan lebih 500 bayi yang diculik semasa - era yang digelarkan sebagai 'Perang Kotor' antara detik paling hitam dalam sejarah negara Argentina.

Jorge Rafael Videla, seorang pegawai senior angkatan tentera Argentina merampas kuasa pada tahun 1976. Beliau berjaya menjatuhkan Presiden Argentina ketika itu, Isabel Martinez de Peron. Dalam tempoh 5 tahun memerintah sehingga tahun 1981, Videla mengamalkan pemerintahan secara diktator - menggunakan kuasanya bagi 'menghilangkan' lebih 30,000 rakyat Argentina yang tidak menyokongnya.

Majoriti individu yang hilang berumur di antara 16 hingga ke 35 tahun diculik, kemudiannya dibunuh dengan bermacam cara sama ada ditanam hidup-hidup, diletupkan atau dilemaskan di lautan. Bagi mereka yang sudah mempunyai zuriat pula, anak-anak mereka akan ditinggalkan saja di tepi jalan atau dihantar ke rumah anak yatim. Bagi bayi yang lebih bernasib baik seperti Adriana, mereka akan dijadikan hadiah kepada pegawai tertinggi pemerintah atau penyokong kuat kerajaan ketika itu.

Tujuan semua tindakan kejam itu hanya satu - menghilangkan gerakan penentang dengan memadamkan terus satu generasi individu yang mampu menjatuhkan pemerintahan Videla. Bayi seperti Adriana pula diselamatkan dengan harapan agar mereka membesar dalam suasana yang baru, dapat akur dengan segala tindakan yang dilakukan rejim junta tentera.

Berikutan tindakan melampau yang dilakukan, sekumpulan wanita yang kehilangan ahli keluarga mula melancarkan protes jalanan di Buenos Aires.

Digelarkan' perempuan gila' oleh wakil kerajaan, kumpulan ini yang dinamakan sebagai 'Las Locas de Plaza de Mayo' mula berusaha mendesak pemerintah ketika itu supaya menghentikan semua tindakan penghapusan golongan tertentu.

Kumpulan wanita yang lebih dikenali dengan nama gelaran mereka 'Abuelas' mula mencari rekod-rekod berkenaan bayi-bayi yang diculik, ditinggalkan atau dihadiahkan pada anggota pemerintah kerajaan. Usaha yang dimulakan sejak tahun 1977 tidak pernah berhenti sehingga kini.

Mempercayai lebih 500 bayi yang telah hilang, mereka bekerjasama dengan banyak pihak khasnya pakar-pakar forensik  dalammendapatkan rekod berkenaan wanita yang telah bersalin semasa tahanan junta tentera. Abuelas juga berjaya menubuhkan sebuah bank data genetik individu-individu yang telah diculik atau dibunuh semasa pemerintahan junta tentera, bagi membolehkan waris mereka mempelajari siapa ibu bapa kandung mereka sebenar - sekiranya waris itu ditemui.

Bagi menimbulkan kesedaran pada orang ramai agar lebih peka tentang identiti sebenar masing-masing, kumpulan wanita ini memperkenalkan kempen yang dinamakan sebagai 'vos sabes quien sos' atau 'adakah anda tahu siapa diri anda yang sebenar?' bagi membolehkan individu yang tertanya-tanya, berani mengorak langkah pertama menghubungi mereka.

Pemerintahan junta tentera akhirnya ditumbangkan pada tahun 1983. Majoriti pegawai tentera yang bertanggungjawab terhadap kekejaman yang telah berlaku dihadapkan ke mahkamah, di bawah kerajaan baru pimpinan Raul Alfonsin. Alfonsin menjadi presiden Argentina pertama dipilih melalui sistem demokrasi.

Perbicaraan mahkamah yang dijalankan bermula pada bulan April tahun 1985. Pihak pendakwaraya berjaya mengemukakan 709 pendakwaan, namun hanya 280 kes sempat dibicarakan melibatkan penculikan, penyeksaan dan pembunuhan hampir 30,000 orang individu kesemuanya. Walaupun demikian, usaha itu tetap  mendapat tentangan apabila kerajaan Alfonsin tetap berdepan dengan tentangan daripada penyokong junta tentera yang mahu melengahkan perbicaraan.

29 ancaman pengeboman sekolah dan beberapa siri letupan melibatkan bangunan kerajaan memaksa Presiden Alfonsin mengisytiharkan darurat selama 60 hari. Dugaan yang dihadapi bagaimanapun tidak menghalang pihak mahkamah mensabitkan kesalahan pada Jeneral Jorge Videla. Dia dijatuhkan hukuman penjara seumur hidup atas kesalahan yang dilakukannya.

Malangnya selepas menjalani hukuman selama 5 tahun, Presiden Argentina selepas Alfonsin, Carlos Menem memberikan keampunan pada sebahagian besar anggota tentera yang terlibat dalam pemerintahan junta tentera termasuklah Videla.

Hanya pada tahun 1998, Videla kembali ditahan selepas didapati bersalah dan perlu bertanggungjawab dalam beberapa insiden penculikan bayi. Videla kembali menghadiri perbicaraan atas jenayah yang telah dilakukannya.

Hanya pada tahun 2010 Videla berjaya direkodkan pengakuannya, mengaku bertanggungjawab atas segala kekejaman yang telah dilakukan oleh anggota tentera semasa zaman pemerintahannya. Beliau dijatuhkan hukuman penjara 50 tahun pada Julai 2012, atas dakwaan menculik lebih 400 orang bayi.

Videla meninggal dunia dalam penjara pada bulan Mac 2013, semasa tidur akibat pendarahan dalam badan selepas terjatuh dalam bilik air.

Sehingga kini, usaha Las Locas de Plaza de Mayo untuk membetulkan semua kesilapan yang dilakukan Videla berdepan kesukaran.

Dianggarkan tidak sampai separuh bayi yang telah diculik oleh pemerintahan Videla berjaya dikenal pasti. Usaha untuk terus memujuk orang ramai supaya berani melakukan ujian DNA berdepan rintangan yang agak tinggi - kerana tidak ramai individu yang telah diculik sedar sejarah sebenar identiti mereka.

Adriana menjadi bayi yang ke 126 berjaya ditemui. Ini bermakna masih ada ratusan lagi individu di Argentina, yang membesar tanpa mengetahui siapa sebenarnya diri mereka sendiri.